IPO LEFORM - Dana untuk Meningkatkan Hasil Pengeluaran Keluli

Leform Berhad, melalui anak-anak syarikatnya, terlibat dalam pembuatan dan perdagangan produk keluli. Produk mereka digunakan dalam pelbagai industri pengguna akhir seperti dalam industri perabot, pembuatan bahagian automotif dan tiang menara telekomunikasi.

Butiran IPO syarikat adalah seperti berikut:

Harga IPO:

RM 0.23

Status syariah:

Dinilai shariah

Pasaran:

ACE

Permodalan pasaran:

RM 340 juta

Nisbah PE:

7.7

Permohonan ditutup:

11 November 2022

Cabutan saham:

15 November 2022

Tarikh penyenaraian:

22 November 2022

Perniagaan Leform Berhad

Leform Berhad telah diperbadankan di Malaysia pada 14 Januari 1995 sebagai sebuah syarikat swasta di bawah nama Leform Sdn Bhd dan ditukarkan kepada syarikat awam berhad pada 14 Januari 2022.

Struktur syarikat selepas disenaraikan adalah seperti berikut:

Sumber: Prospektus IPO

Leform Berhad terlibat dalam dua segmen perniagaan utama iaitu:

Pembuatan dan pengilangan produk keluli

Perdagangan produk keluli

Majoriti pendapatan syarikat diperoleh dari segmen pembuatan dan pengilangan produk keluli. Pada tahun 2022, segmen ini menyumbang sebanyak 78.3% atau RM 167.16 juta daripada jumlah pendapatan keseluruhan syarikat.

Rajah berikut menggambarkan model perniagaan Leform Berhad:

Model perniagaan syarikat

Prestasi kewangan

Secara keseluruhannya, Leform Berhad merekodkan pertambahan pendapatan yang konsisten dari tahun 2019 hingga 2021. Pendapatan mereka meningkat sebanyak 2.9% iaitu daripada RM 344.58 juta pada tahun 2019, menjadi RM 354.71 juta pada tahun 2020. Pertumbuhan pendapatan kemudiannya berterusan pada tahun 2021 dengan peningkatan sebanyak 5.4% atau RM 19.26 juta berbanding tahun 2020.

Ini disokong oleh kenaikan hasil pendapatan dari segmen pembuatan produk keluli berikutan pertambahan permintaan terutamanya daripada pelanggan di Malaysia.

Prestasi kewangan Leform Berhad

Pendapatan Leform Berhad datang dari dua segmen perniagaan utama iaitu:

Pembuatan dan pengilangan produk keluli

Perdagangan produk keluli

Pendapatan syarikat mengikut jenis produk adalah seperti di bawah:

Prestasi kewangan Leform Berhad mengikut segmen

Rajah di atas menunjukkan bahawa majoriti pendapatan syarikat datang dari segmen pembuatan produk keluli. Dari tahun 2019 hingga 2021, segmen ini menyumbang sebanyak 76.9%, 77.7%, 79.3% dan 78.9% daripada pendapatan keseluruhan syarikat.

Pelanggan utama syarikat

Pada tahun 2021, Leform Berhad mempunyai lima pelanggan utama yang menyumbang sebanyak 23.7% daripada pendapatan keseluruhan syarikat. Kelima-lima pelanggan ini mempunyai hubungan perniagaan yang agak panjang dengan Leform Berhad iaitu secara puratanya adalah selama 10 tahun.

Berikut merupakan senarai pelanggan utama Leform Berhad untuk tahun 2021:

Sumber: Prospektus IPO

Kelebihan daya saing

Leform Berhad mempunyai rangkaian produk keluli yang luas untuk memenuhi pelbagai aplikasi industri. Kelebihan inilah yang membolehkan mereka untuk membekalkan produk keluli kepada pelanggan yang datang daripada sektor yang berlainan seperti:

Pengilang produk perabot untuk kegunaan di rumah dan pejabat seperti meja, kayu, rak dan katil.

Perancah, tangga dan struktur keluli sementara untuk kegunaan kontraktor binaan.

Produk perindustrian seperti peralatan automotif dan tiang menara komunikasi.

Ini membolehkan mereka untuk mengurangkan risiko perniagaan syarikat untuk tidak bergantung sepenuhnya kepada prestasi industri tertentu sahaja.

Gambar di bawah menunjukkan contoh aplikasi produk keluli Leform Berhad:

Contoh aplikasi keluli oleh pengguna akhir industri

Risiko berkaitan perniagaan dan operasi

Prestasi perniagaan dan pendapatan Leform Berhad bergantung kepada naik turun harga keluli global. Produk akhir mereka dihasilkan daripada bahan mentah seperti gegelung besi tergalvani, keluli gulung panas dan keluli gulung sejuk. Harga bahan mentah ini berubah-ubah mengikut harga pasaran semasa yang dipengaruhi oleh beberapa faktor seperti keadaan ekonomi global, permintaan dan penawaran serta rantaian bekalan keluli.

Setakat ini, harga jualan produk akhir Leform Berhad adalah ditentukan berdasarkan harga semasa keluli global dan secara umumnya mereka boleh menyalurkan sebarang peningkatan kos operasi kepada pelanggan. Sekiranya tidak mampu berbuat demikian pada masa akan datang, mereka terpaksa menanggung kenaikan kos tersebut dan hasil pendapatan serta margin keuntungan mungkin akan berkurangan.

Strategi IPO dan masa depan

Dana yang diterima dari IPO ini akan digunakan untuk tujuan seperti yang berikut:

Dana

Nilai (Juta)

Peratusan (%)

Pembinaan ibu pejabat, gudang penyimpanan dan tempat penginapan pekerja

30.04

42.0

Pembayaran balik pinjaman bank

14.39

20.1

Modal kerja

21.91

30.6

Pembayaran kos penyenaraian

5.20

7.3

Jumlah

33.75

100

Sebanyak RM 30.04 juta bersamaan 42.0% daripada keseluruhan dana IPO akan digunakan untuk tujuan pembinaan ibu pejabat, gudang penyimpanan dan tempat penginapan pekerja. Pembinaan gudang baharu ini dijangka akan menambahkan kapasiti penyimpanan produk akhir mereka sebanyak 93.2% iatu daripada 161,372 Tan Metrik kepada 311,720 Tan Metrik. Kapasiti baharu ini membolehkan syarikat untuk menambah hasil pengeluaran produk bagi menampung jangkaan peningkatan tempahan terutamanya untuk paip keluli dan produk keluli rata.

Mereka juga akan membelanjakan sebanyak RM 21.91 juta atau 30.6% daripada dana IPO untuk modal kerja. Sebahagian besarnya akan digunakan untuk membeli bahan mentah seperti keluli gelung panas, keluli gelung sejuk serta gegelung keluli terbelah. Ini adalah sebahagian langkah awal yang diambil oleh Leform Berhad untuk mengembangkan rangkaian produk mereka dengan menambahkan ketebalan keluli daripada 4mm kepada 5mm untuk digunakan dalam industri lasak seperti pembinaan.

Analisis perniagaan dan industri

Leform Berhad terlibat dalam pembuatan dan perdagangan produk keluli. Oleh itu, analisis industri yang dikeluarkan oleh Providence ini akan membincangkan perkara yang berkaitan dengan industri keluli termasuk jangkaan prestasi pada masa hadapan.

Industri keluli di Malaysia

Keluli ialah bahan keras yang diperbuat daripada biji besi, sekerap besi dan arang batu. Keluli yang berkualiti perlulah memenuhi beberapa kriteria utama seperti tahan lasak, tahap kekerasan dan teganan yang tinggi serta senang dibentuk. Inilah yang menjadikan keluli sebagai komponen utama untuk digunakan dalam pelbagai industri seperti pembinaan, automotif, perabot dan lain-lain.

Rantaian nilai industri keluli boleh dibahagikan kepada tiga segmen utama iaitu
upstream, midstream dan downstream.
Syarikat Leform Berhad terlibat dalam segmen
downstream
yang berfungsi sebagai pengilang akhir produk keluli sebelum sampai kepada pengguna industri.

Rajah di bawah menunjukkan rantaian nilai industri keluli:

Sumber: Prospektus IPO

Prestasi industri keluli di Malaysia

Berdasarkan nilai jualan keseluruhan, industri keluli di Malaysia telah berkembang daripada RM 22.6 bilion pada tahun 2018 kepada RM 26.5 bilion pada tahun 2021 dengan CAGR sebanyak 5.4%. Providence menjangkakan bahawa industri keluli di Malaysia akan terus meningkat dengan CAGR sebanyak 5.6% iaitu daripada RM 28.0 bilion pada tahun 2022 kepada RM 31.2 bilion pada tahun 2024.

Manakala, berlaku sedikit penurunan dari segi jumlah penggunaan produk keluli di Malaysia iaitu daripada 9.8 juta Tan Metrik pada tahun 2018 kepada 6.8 juta Tan Metrik pada tahun 2020. Penurunan ini berlaku disebabkan oleh keadaan ekonomi yang perlahan di Malaysia terutamanya dari sektor pembinaan dan industri pembuatan berikutan pandemik COVID-19. Walaupun begitu, penggunaan keluli dijangka akan bertambah kepada 9.1 Tan Metrik pada tahun 2021 selaras dengan peningkatan harga purata gegelung keluli dunia.

Pengeluaran dan pengunaan keluli

Penguasaan pasaran Leform Berhad

Pada tahun 2020, Leform Berhad memegang sebanyak 10.2% nilai pasaran berdasarkan jumlah pengeluaran paip dan tiub keluli di Malaysia dengan nilai 555,000 Tan Metrik. Mereka juga memegang sebanyak 4.7% nilai pasaran berdasarkan jumlah pengeluaran gegelung dan kepingan keluli di Malaysia dengan nilai 1.0 juta Tan Metrik pada tahun yang sama.

Persaingan

Bagi tujuan pembandingan, Providence telah memilih 16 pemain industri yang mempunyai model perniagaan yang lebih kurang serupa dengan Leform Berhad.

Syarikat-syarikat tersebut adalah seperti berikut:

Senarai pesaing utama syarikat

Perbincangan

Prestasi industri keluli di Malaysia bergantung kepada pertumbuhan tiga sektor utama iaitu pembinaan, pengilangan bahagian automotif dan perabot. Kadar pertumbuhan sektor ini dipengaruhi oleh pelbagai faktor seperti permintaan pelanggan, inisiatif kerajaan dan keadaan ekonomi semasa. Berdasarkan laporan, industri keluli di Malaysia dijangka akan meningkat dengan CAGR sebanyak 5.6% iaitu daripada RM 28.0 bilion pada tahun 2022 kepada RM 31.2 bilion pada tahun 2024.

Secara keseluruhannya, Leform Berhad berjaya mencatat pertumbuhan hasil pendapatan yang konsisten sepanjang tiga tahun kewangan yang terakhir. Pada tahun 2019, mereka memperolehi hasil jualan sebanyak RM 344.58 juta kemudian meningkat sebanyak 10.27% menjadi RM 373.97 juta pada tahun 2021. Pertambahan ini disokong oleh permintaan produk keluli yang berterusan terutamanya daripada pelanggan yang merupakan pemain industri di Malaysia.

Sebahagian besar dana IPO yang diperolehi akan digunakan oleh Leform untuk tujuan pembinaan ibu pejabat, gudang penyimpanan dan tempat penginapan pekerja. Ini adalah langkah positif yang diambil oleh mereka untuk meningkatkan kecekapan kerja serta kapasiti pengeluaran syarikat bagi menampung pertambahan tempahan dan permintaan untuk produk keluli mereka.


IPO Mestron Kini Boleh Dibeli

Baru-baru ini kami baru sahaja cover
IPO Greatech
. Kalau anda terlepas, boleh tengok pada saham Mestron pula yang diletakkan pada harga RM 0.16 seunit. Butiran tarikh permohonan adalah seperti di bawah:

Permohonan dibuka:

23 Mei 2019, 10.00 pagi

Permohonan ditutup:

3 jun 2019, 5.00 petang

Cabutan saham:

10 Jun 2019

Agihan saham kepada yang berjaya:

17 Jun 2019

Tentatif penyenaraian:

18 Jun 2019

Latar Belakang Mestron

Mestron Holdings Berhad, ataupun yang kita akan tulis sebagai Mestron, adalah syarikat yang membuat tiang besi. Mereka telah menjalankan bisnes ini sejak tahun 2002. Jenis-jenis tiang yang diniagakan termasuklah tiang lampu biasa, tiang berhias, tiang telekomunikasi dan tiang berkamera. Semuanya anda boleh lihat di atas jalan.

Maklumat Bisnes

Ringkasan bisnes ini adalah seperti di bawah

Market capitalization sebanyak RM 126.4 mil

Beroperasi di Puchong, Selangor

Sangat bergantung pada pertumbuhan industri pembinaan (construction)

Geografi bisnes berdasarkan revenue:

Tempatan: RM 59.0 mil (92.7%)

Luar negara: RM 4.7 mil (7.3%)

Disahkan patuh shariah oleh SC

Prestasi Bisnes

Bisnes menunjukkan peningkatan setiap tahun untuk revenue dan keuntungan selepas cukai. Pertumbuhan revenue tidak begitu banyak dari 2017 ke 2018, namun masih dalam keadaan baik memandangkan banyak projek kerajaan yang dibatalkan atau tertangguh sejak pertukaran kerajaan pada Mei 2019. Boleh rujuk graf di bawah.

Analisis Pasaran Bisnes

Bisnes Mestron sangat bergantung pada pasaran pembinaan. Sejak pertukaran kerajaan Mei 2019, banyak projek yang kini dalam pertimbangan semula sama ada untuk dibatalkan, ditangguhkan atau disambung. Dari sini akan memberi kesan kepada potensi pendapatan dan keuntungan (atau kerugian).

Barangan jualan Mestron adalah dalam niche yang tersendiri, dan persaingan adalah terdiri dari syarikat kecil tempatan yang mendapat kelulusan JKR. Anggaran saiz pasaran untuk lampu jalan ialah RM202.5 juta. Mestron pula memiliki anggaran 19.8% daripada pasaran tempatan.

Penggunaan Dana

Mestron akan mengumpul dana sebanyak RM 25.28 juta daripada IPO ini. Perancangan dana ini adalah untuk digunakan dalam aspek berikut:

Pengembangan fasiliti dan belian peralatan 51.4%

Modal kerja 20.5%

Hutang bank 15.8%

Perbelanjaan untuk IPO 12.3%

Cara Membeli

IPO ini boleh dibeli dengan membuat permohonan eIPO melalui bank anda. Untuk cara membeli saham IPO ni, anda boleh ikuti video tutorial kami untuk
CIMB Clicks
 dan
Maybank2u
, atau blog post kami
di sini
.


IPO Mobilia - Dana Pembinaan Kilang dan Belian Mesin

Gambar:
Mobilia

Mobilia Holdings Berhad atau Mobilia adalah sebuah syarikat pembuatan perabot yang mempunyai rangkaian eksport yang luas. Butiran IPO Mobilia ini adalah seperti di bawah:

Harga IPO:

RM 0.23

Status syariah:

Tidak dinilai oleh SAC

Pasaran:

ACE Market

Market Capitalisation:

RM 92.0 juta

Nisbah PE:

11.5 (FYE 2019)

Permohonan ditutup:

9 Februari 2020

Cabutan saham:

19 Februari 2020

Tarikh penyenaraian:

23 Februari 2020

Ini adalah IPO kedua untuk disenaraikan di Bursa Malaysia tahun 2021.

Gambaran keseluruhan bisnes Mobilia

IPO Mobilia akan disenaraikan dalam sektor Consumer Products & Services, lebih spesifiknya, dalam
sektor perabot
. Syarikat ini menawarkan pelbagai jenis perabot rumah dengan rekabentuk yang baharu. Rangkaian eksportnya luas, meliputi Amerika Utara dan Selatan, Afrika Utara dan Timur, Eropah, Australasia dan Asia.

Sebahagian besar jualannya melebihi 60% memasuki pasaran eksport antarabangsa. Terbaru, pandemik Covid menempatkan Amerika Utara sebagai destinasi eksport terbesar syarikat dengan bahagian 45% untuk tempoh kewangan (FPE) 2020.

Mobilia membuat reka bentuk perabot dan proses pengeluaran sendiri. Terdapat sebahagian kerja yang memerlukan perkhidmatan pihak ketiga. Apabila siap, perabot akan dihantar kepada ejen, peruncit dan penjual.

Mobilia juga menggunakan teknologi automasi dalam pengeluaran mereka. Antaranya untuk menyembur warna, CNC, mesin pengamplas (
sanding
), pengering UV dan pelbagai lagi. Ada juga mesin baru untuk ditambah ke dalam aset mereka dengan IPO ini.

Segmen utama perabot mereka adalah perabot ruang makan yang menyumbang 55.1% daripada keseluruhan pendapatan. Ia diikuti dengan ruang tamu dengan bahagian 21.7% dan bilik tidur 20.8%. Sebahagian kecil yang lain ditumpukan pada bahagian (alat ganti) perabot dan lain-lain.

Gambar:
Mobilia

Kesan Covid-19 terhadap bisnes

Pandemik Covid-19 telah mengakibatkan kelewatan penghantaran yang melibatkan kerja subkontrak dan juga pembatalan pesanan ke atas Mobilia. Kesemua kelewatan akhirnya dapat disempurnakan, namun terdapat 2 pesanan yang bernilai USD 173 ribu telah dibatalkan.

Acara pameran perabot yang tidak dapat berjalan juga memberi kesan kepada jualan yang berkurang. Kekangan ini mengehadkan aktiviti pemasaran mereka dari mencapai rangkaian potensi yang lebih luas. Pun begitu, pihak pengurusan merasakan tahun kewangan penuh (FYE) 2020 akan menunjukkan pendapatan dan keuntungan yang serupa dengan FYE 2019.

Dalam prospektus pula ditulis tentang perancangan mereka untuk membuat ujian RTK untuk semua pekerja asing mereka yang bakal berlangsung bulan Februari ini. Sekiranya terdapat kes dan kilang diarahkan untuk ditutup, mereka berikan anggaran kerugian operasi sebanyak RM 35 ribu sehari.

Prestasi kewangan

Mobilia menunjukkan pertumbuhan yang stabil dari 2017 ke 2019. Namun, kita sedia maklum bahawa Covid-19 telah mengakibatkan kesan kewangan yang buruk bagi kebanyakan sektor perniagaan, terutamanya bagi tahun 2020. Mobilia turut terkesan dengan kelembapan ekonomi ini.

Dari sini, terdapat sebuah kesukaran untuk menilai prestasi kewangan di masa hadapan. Kita tak dapat gambaran bagaimana Covid-19 telah memberi kesan kepada Mobilia secara keseluruhannya. Maka, ia bergantung kepada strategi mereka menyesuaikan diri dengan keadaan dunia sekarang.

Strategi IPO dan masa depan

Dana IPO sebanyak RM 13.8 juta ini akan digunakan untuk tujuan tersebut:

Dana

Nilai (Juta)

Peratusan

Pembinaan bangunan

5.8

42.03

Pembelian mesin

1.3

9.42

Bayaran hutang bank

1.8

13.04

Modal kerja

1.9

13.77

Perbelanjaan penyenaraian

3.0

21.74

Jumlah

13.8

100.0

Hampir separuh daripada perbelanjaan digunakan untuk aset baru, iaitu bangunan dan pembelian mesin. Dua fasa pembangunan yang akan berjalan, dan dijangka berjalan menjelang 2 tahun selepas tersenarai. Bangunan yang nak dibina ialah pejabat dan ruang pameran yang bernilai RM 2.5 juta. Fasa pembinaan seterusnya adalah penambahan blok kilang untuk menambah kapasiti pengeluaran yang bernilai RM 3.3 juta.

Mesin yang ingin dibeli ialah CNC, pemotong papan automatik, dan pembentang fabrik automatik. Kita boleh lihat syarikat ini mengutamakan kecekapan pengeluaran dengan pengambilan pelbagai mesin automasi kilang.

Analisis bisnes dan industri Mobilia

Mobilia akan tersenarai dalam Pasaran ACE di Bursa Malaysia dengan menjalankan aktiviti mereka bentuk, mengeluarkan dan mengeksport perabot ke serata dunia. Malaysia sendiri merupakan negara ke-11 terbesar di dunia sebagai pengeksport perabot.

Di Malaysia sendiri, pemain industri untuk sektor perabot ini mempunyai senarai yang panjang. Ini meletakkan Mobilia dengan bahagian pasaran bersaiz 0.58%, iaitu RM 50.17 juta nilai eksport daripada keseluruhan RM 8.71 bilion eksport perabut kayu di Malaysia, tahun 2019.

Gambar: Portfolio iSaham, disusun mengikut market cap

Prospek ke hadapan untuk Mobilia dilihat cerah dengan peningkatan populasi dunia dan beberapa perjanjian perdagangan (FTA) yang terjalin secara dua hala dan serantau antara Malaysia dan kuasa ekonomi yang lebih luas.

Antara statistik yang kita boleh lihat adalah pada CAGR penggunaan perabot (2.8%), dan perabot berasaskan kayu (2.0%) dari 2017 hingga 2019.

Corporate presentation, Mobilia

Eksport perabot Malaysia membesar pada CAGR 5.0% dari 2017 hingga 2019. Secara khususnya perabot berasaskan kayu di Malaysia menunjukkan CAGR untuk eksport pada 7.3%.

Perbincangan

Skor iSaham: 4/4

IPO ini diberikan penilaian yang baik yang didasari peningkatan kewangan yang baik. Prospek industri juga dilihat sebagai positif seperti yang dibincangkan dalam segmen analisis bisnes tadi. Sebahagian besar dana IPO digunakan untuk pertumbuhan yang agresif.

Risiko yang ada dan perlu diteliti untuk Mobilia ialah persoalan sama ada strategi agresif ini akan membuahkan hasil. Dengan kapasiti kilang yang makin besar, kos akan bertambah untuk overhead. Sekiranya kadar penggunaan kilang adalah rendah, ia boleh memberi kesan negatif kepada syarikat. Pameran perabot yang tak dapat dijalankan juga mengehadkan aktiviti pemasaran syarikat.


IPO MTAG Group Berhad Kini Boleh Dibeli

Agak lama masa berlalu sejak kita dihidangkan dengan IPO. Terakhir sekali kita diberi
IPO Tashin
 awal bulan Ogos yang tak begitu menjadi. Jadi sekarang ni kita diumumkan dengan IPO MTAG Group yang mendapat markah 4/4 berdasarkan algoritma skor iSaham. Kalau ikutkan rekod sebelum ni (boleh rujuk
IPO analysis
), saham macam ni ada potensi untuk naik.

So macam biasa, kita tengok butiran IPO ni supaya tahu harga dan tarikh yang perlu.

Harga Penyenaraian:

RM 0.53

Papan senarai:

Pasaran ACE

Permohonan dibuka:

19 Ogos 2019, 10.00 pagi

Permohonan ditutup:

6 Sept 2019, 5.00 petang

Cabutan saham:

12 Sept 2019

Agihan saham:

20 Sept 2019

Tentatif penyenaraian:

25 Sept 2019

Cetak label pun boleh masuk IPO

MTAG Group Berhad ini bermula dengan penubuhan Toyo Sho yang menyediakan khidmat cetakan label pada tahun 1995. Bisnes mereka menunjukkan prestasi yang bagus dan terus berkembang dengan penubuhan Intag Industrial Supplies pada 2001 dan Intag Steel pada 2005. Kini ketiga-tiga syarikat ini diuruskan di bawah syarikat pemegang iaitu MTAG. Bisnes utama kumpulan syarikat ini ialah:

Percetakan label dan pelekat industri dan khidmat pertukaran diubahsuai (customised converting services)

Pengedaran pita industri (industrial tape), pelekat dan produk lain

Fasiliti MTAG sekarang

Mungkin ada yang terfikir, cetak label pun boleh masuk IPO? Ya, boleh. Dan saiz pasaran industri cetakan label dan converting ini dijangka akan terus meningkat dari RM 5.46 billion pada tahun 2018 kepada RM 8.11 billion menjelang tahun 2023 iaitu CAGR sebanyak 8.2% dalam 5 tahun.

Berbalik kepada MTAG, converting services merujuk kepada percetakan, potongan beracuan (die-cutting), potongan jalur (slitting) dan penggabungan bahan kepada produk baru. Cara nak faham converting services ini, ia masih berada di bawah khidmat percetakan, cuma lebih banyak pengubahsuaian yang boleh dibuat dalam suatu percetakan. Pengubahsuaian ini termasuklah bentuk potongan, saiz yang tak piawai, jenis bahan dan tambahan bahan pelekat.

Pengedar sah pelekat 3M dan Henkel, pembekal kepada Dyson

MTAG menggunakan pelekat yang berreputasi tinggi dan sangat dikenali iaitu 3M dari Amerika dan Henkel dari Jerman. Kebanyakan pesanan diambil dari industri elektrikal dan elektronik (E&E), alatan jitu (precision tooling), automotif, mekanikal dan kejuruteraan, dan juga sektor pembinaan. Namun pelanggan terbesar bagi mereka berada dalam sektor E&E.

Sumber: Website MTAG

Majoriti pelanggan utama mereka (antaranya yang tersenarai Bursa:
VS Industry
,
Jabco Filter
,
ATA Industrial
 dan
Sin Kwang Plastic
) merupakan pembekal kepada Dyson, jenama yang tak asing lagi buat industri E&E. Banyak juga syarikat di Malaysia ni mempunyai hubungan silaturahim dengan Dyson. Selain vakum pembersih tanpa beg dan kipas tanpa bilah, Dyson mempunyai rancangan untuk membina kereta elektrik yang bakal bermula tahun 2020. Maka kita boleh jangka potensi yang agak banyak untuk syarikat ini beberapa tahun kehadapan.

MTAG juga sebenarnya terlibat dalam saringan pembekal, dan membekal secara tak langsung kepada Dyson. Mereka mendapati saringan yang dijalankan mengambil masa, dan percaya bahawa pelanggan mereka tak akan mudah bertukar pembekal. Dalam kata lain, sebagai pembekal yang diluluskan untuk produk Dyson, MTAG sudah menyediakan tapak yang kukuh untuk bisnes mereka.

Ringkasan maklumat bisnes

Ringkasan bisnes ini adalah seperti di bawah:

Market capitalization pada RM 361.3 juta

Beroperasi di Johor Bahru

Ketiga-tiga subsidiari di tapak yang sama berjumlah keluasan binaan 83,500 kaki persegi

Menjalankan pencetakan label dan khidmat pertukaran

Majoriti pendapatan (lebih 90%) datang dari pelanggan di Malaysia

Syarikat disahkan patuh syariah dalam prospectus

MTAG menyatakan bahawa belum ada syarikat yang tersenarai dalam Bursa yang menjalankan bisnes sama dengan mereka. Analisis pasaran dalam prospectus juga tidak menyebut mana-mana saham yang menjadi pesaing dalam bisnes syarikat ini. Jadi, kita boleh anggap mereka bersaing dengan syarikat-syarikat kecil yang lain. PE ratio pula berada pada angka 11.0 berdasarkan pro forma net EPS bagi tahun kewangan 2018. Kita tak dapat nak bandingkan angka ini dengan syarikat lain kerana ketiadaan perbandingan, namun merupakan angka yang bagus.

Prestasi Bisnes

Pendapatan MTAG Group pada tahun 2018 adalah agak mendatar dengan sedikit peningkatan jika dibandingkan dengan tahun sebelumnya. Pendapatan tahun ini dicatatkan pada RM 187.5 juta manakala 2017 pada RM 186.6 juta. Walaubagaimanapun, keuntungan menunjukkan prestasi yang semakin baik dari 2016 sehingga laporan terbaru bulan Jun 2018. Dari segi angka dalam RM, peningkatan ini adalah dari RM 158.9 juta kepada RM 475.1 juta iaitu hampir tiga kali ganda dalam 3 tahun. Margin keuntungan juga meningkat dari 12.5% dari tahun 2016 kepada 25.3% pada 2018.

Penggunaan Dana IPO

MTAG Group akan mengumpul dana sejumlah RM 72.2 juta daripada IPO ini. Dana ini dirancang untuk digunakan dalam aspek berikut:

Pemerolehan tanah dan pembinaan kilang baru 45.7%

Capex 18.0%

Bayaran pinjaman bank 13.8%

Modal kerja 17.2%

Perbelanjaan untuk IPO 5.3%

Dana ini akan digunakan untuk pengembangan fasiliti dan kapasiti pengeluaran. Melalui IPO ini, mereka akan membeli tanah untuk bangunkan kilang yang lebih besar. Kilang ini juga akan menempatkan sebanyak 11 mesin baru mengikut perancangan untuk menambah kapasiti kerja dan mengambil lebih banyak pesanan dari pelanggan. Dengan mesin baru yang antaranya pencetak digital, MTAG boleh ambil pesanan untuk percetakan berdefinisi tinggi (contohnya cetakan gambar) yang tak mampu ditunaikan sebelum ini.

Polisi Dividen

Dalam prospektus, MTAG ada nyatakan bahawa mereka bercadang untuk memberikan sebanyak 20% daripada keuntungan kepada pemegang saham.

Cara Membeli

IPO MTAG Group Berhad ni boleh dibeli melalui bank. Sekiranya anda menggunakan Maybank atau CIMB, anda boleh gunakan link yang disediakan ini.

Tutorial video membeli IPO dengan Maybank

Tutorial video membeli IPO dengan CIMB Clicks

Blog membeli IPO dengan Maybank


IPO Seng Fong: Menyokong Keperluan Modal Kerja

Seng Fong Holdings Berhad terlibat dalam penyediaan perkhidmatan pengurusan, pemprosesan dan penjualan produk getah asli pelbagai gred, terutamanya Standard Rubber Malaysia (SMR) dan gred Premium.

Harga IPO:

RM 0.75

Status syariah:

Dinilai syariah oleh SAC

Pasaran:

Utama

Permodalan pasaran:

RM389.22 juta

Nisbah PE:

11.2

Permohonan ditutup:

24 Jun 2022

Cabutan saham:

29 Jun 2022

Tarikh penyenaraian:

7 July 2022

Bisnes Seng Fong

Seng Fong, melalui anak syarikatnya, terlibat terutamanya dalam pemprosesan ketulan getah cawan menjadi getah blok. Mereka memiliki dan mengendalikan perniagaan pemprosesan getah di Gemas, Negeri Sembilan, yang terdiri daripada 3 kilang dengan jumlah ruang lantai pengeluaran kira-kira 319,000 kaki persegi, dan jumlah kapasiti pengeluaran kira-kira 142,000 MTS setahun.

Seng Fong dikategorikan di bawah sektor pertengahan industri getah dan mengeluarkan pelbagai gred getah blok. Bahan mentah utama yang dibeli ialah ketulan getah cawan, getah separa diproses (RSS dan getah sintetik) dan bahan tambah nilai tambah (bahan kimia lain). Seng Fong memproses ketulan getah cawan kepada pelbagai gred.

Model perniagaan Seng Fong

Seng Fong mendapatkan ketulan getah cawan daripada peniaga getah domestik dan antarabangsa. Manakala bagi getah separuh proses (RSS dan getah sintetik) dan bahan tambahan nilai tambah (bahan kimia lain) daripada peniaga getah antarabangsa, untuk menghasilkan getah blok Gred SMR dan Gred Premium (segmen pemprosesan). Seng Fong juga berdagang getah blok yang diperoleh daripada peniaga getah antarabangsa dan pemproses getah asli (segmen perdagangan), atas permintaan pelanggan syarikat.

Kesan COVID-19 terhadap bisnes

Semasa pengenaan PKP pertama di seluruh Malaysia operasi perniagaan Seng Fong telah ditutup dari 18 Mac 2020 hingga 22 Mac 2020, dan disambung semula pada 23 Mac 2020 kerana aktiviti perniagaan mereka dianggap sebagai perkhidmatan penting, tertakluk kepada SOP yang telah ditetapkan ketika itu.

Seng Fong tidak mengalami sebarang gangguan besar dalam perolehan dan penerimaan bekalan. Selain itu, tiada juga kekurangan bekalan untuk memenuhi pesanan pelanggan mereka. Sebaliknya, kapasiti pengeluaran syarikat terjejas disebabkan pengurangan kapasiti tenaga kerja kepada 50% semasa PKP pertama. Ditambah pula dengan kesesakan pelabuhan, ini sekali gus melambatkan pemenuhan pesanan untuk beberapa pelanggan luar negara. Oleh itu, pendapatan syarikat sebanyak RM13.2 juta hanya boleh diiktiraf pada suku pertama 2021 dan bukannya sebelum suku ke-4 2020.

Prestasi kewangan

Pendapatan syarikat Seng Fong Holdings Berhad diperolehi daripada dua segmen iaitu pemprosesan dan juga perdagangan.

Prestasi kewangan

Jumlah pendapatan syarikat menurun sebanyak RM20.4 juta atau kira-kira 3.2% kepada RM616.4 juta pada 2020 (FYE 2019: RM636.8 juta). Penurunan ini didorong terutamanya oleh penurunan hasil daripada segmen pemprosesan. Pendapatan yang kurang ini juga disebabkan oleh pengeluaran yang terjejas penangguhan penghantaran pesanan pelanggan akibat COVID-19 yang melanda seluruh dunia.

Bagi FYE 2021, jumlah pendapatan syarikat Seng Fong meningkat sebanyak RM151.8 juta atau kira-kira 24.6% kepada RM768.2 juta (FYE 2020: RM616.4 juta) didorong terutamanya daripada segmen pemprosesan syarikat (RM737.3 juta atau 96.0%). Peningkatan pendapatan daripada segmen pemprosesan kami adalah disebabkan terutamanya oleh peningkatan hasil daripada kuantiti jualan yang tinggi serta ASP getah blok Gred SMR dan Gred Premium.

Terdapat peningkatan pendapatan sebanyak 18.8% bagi FPE 2021 berbanding FPE 2020. Peningkatan ini didorong oleh peningkatan dalam ASP getah blok Gred SMR dan Gred Premium.

Prestasi kewangan mengikut segmen

Penyumbang pendapatan utama syarikat Seng Fong adalah daripada pemprosesan dan penjualan getah blok Gred SMR dan Gred Premium iaitu segmen pemprosesan. Manakala segmen perdagangan, pendapatan yang diperoleh adalah minimum iaitu daripada perdagangan getah blok.

Pada FYE 2020, terdapat penurunan pendapatan bagi segmen pemprosesan. Tambahan pula, tiada hasil daripada segmen dagangan semasa FYE 2020 kerana tiada pesanan daripada pelanggan mereka ketika tahun itu. Manakala bagi FYE 2021 pula, pendapatan bagi kedua-dua segmen ini meningkat.

Strategi IPO pada masa depan

Dana yang diterima dari IPO ini akan digunakan untuk tujuan seperti yang berikut:

Dana

Nilai (juta)

Peratusan (%)

Modal kerja

19.72

28.9

Pembayaran balik pinjaman bank

37.86

55.6

Pemasangan sistem biojisim

6.25

9.2

Perbelanjaan penyenaraian

4.27

6.3

Jumlah

68.1

100.00

Jika dilihat dari jadual di atas, dapat disimpulkan bahawa majoriti dana yang diperolehi dari penyenaraian IPO ini akan digunakan untuk pembayaran balik pinjaman bank iaitu sebanyak RM 37.86 juta (55.6%). Selain itu, 28.9% daripada dana IPO ini akan dimanfaatkan untuk modal kerja syarikat Seng Fong.

RM 6.25 juta bersamaan 9.2% pula akan digunakan untuk pemasangan sistem biojisim di kilang pemprosesan yang terletak di Gemas. Baki selebihnya pula akan digunakan untuk perbelanjaan penyenaraian.

Analisis bines dan industri Seng Fong

Industri pemprosesan getah blok

Getah blok adalah daripada getah yang diproses, yang diproses daripada ketulan getah cawan, dimana akan dibersihkan, diproses menjadi serbuk. Kemudian getah tersebut akan dikeringkan, diadun dan selepas itu dimampatkan menjadi blok getah pepejal.

Industri pemprosesan getah blok merujuk kepada sektor pertengahan industri getah di mana pemain industri pemprosesan getah blok membeli bahan mentah (iaitu ketulan getah cawan, getah separuh proses seperti RSS, dan getah sintetik) untuk diadun dan diproses menjadi getah blok, dan kemudiannya dijual kepada pengeluar tayar, alat ganti kenderaan dan barangan getah industri, peniaga getah dan lain-lain.

Rantaian nilai industri getah boleh digambarkan seperti rajah di bawah:

Rantaian nilai industri getah

Berdasarkan gambar di atas, industri pemprosesan getah blok yang Seng Fong terlibat adalah pemprosesan getah gred SMR dan getah blok gred tersuai.

Prestasi industri

Industri pemprosesan getah blok di Malaysia, yang diwakili oleh jumlah pengeluaran getah blok, merosot sedikit daripada 1.38 juta tan metrik (MTS) pada 2018 kepada 1.34 juta MTS pada 2019. Pada 2020, ia meningkat kepada 1.51 juta MTS dan mencatatkan kadar pertumbuhan tahunan (CAGR) sebanyak 4.6% dalam tempoh ini. Jumlah pengeluaran getah blok menurun sebanyak 20.53% tahun ke tahun (YOY) kepada 1.20 juta MTS pada 2021.

Prestasi industri getah. Gambar: Prospektus

Volum eksport getah blok pula, mencatatkan penurunan sedikit daripada 1.09 juta MTS pada 2018 kepada 1.04 juta MTS pada 2019. Pada 2020, volum tersebut meningkat kepada 1.09 juta MTS, dan seterusnya menurun kepada 1.03 juta MTS pada 2021.

Eksport getah blok. Gambar: Prospektus

Malaysia mengeksport 78.99%, 77.61%, 72.19% dan 85.83% daripada jumlah getah blok yang dikeluarkan pada 2018, 2019, 2020 dan 2021, masing-masing. Pada 2021, terdapat 10 tempat eksport getah blok utama Malaysia iaitu China, India, Amerika Syarikat, Jerman, Finland, Turki dan pelbagai lagi. China menjadi negara pengeksport utama getah blok dari Malaysia pada 2021, menyumbang 65.58% daripada jumlah eksport getah blok Malaysia.

Persaingan

Seng Fong terlibat dalam pemprosesan ketulan getah cawan menjadi getah blok dan produk mereka terdiri daripada gred SMR dan getah blok gred tersuai (iaitu getah blok gred premium). Oleh itu, menurut laporan IMR, kriteria untuk pemilihan pemain industri utama dalam industri pemprosesan getah blok di Malaysia adalah seperti berikut:

Syarikat pemprosesan getah blok yang berdaftar dengan Lembaga Getah Malaysia.

Syarikat yang terlibat dalam pemprosesan ketulan getah cawan kepada gred SMR dan getah blok gred tersuai.

Syarikat yang mencatatkan pendapatan lebih RM100 juta berdasarkan tahun kewangan terkini masing-masing.

Antara pesaing yang menepati kriteria tersebut adalah seperti berikut:

Pesaing Seng Fong yang terlibat dalam industri yang sama

Perbincangan

Kira-kira 70% getah asli global digunakan untuk pembuatan tayar, dan getah blok adalah salah satu bahan mentah utama untuk pembuatan tayar. Menurut laporan IMR, sektor kenderaan dunia dijangka terus berkembang dengan peningkatan pengeluaran kenderaan daripada 80 juta unit pada 2021 kepada 105 juta unit 2025, pada CAGR 7.03%. Dengan peningkatan bilangan kenderaan yang dikeluarkan dan dijual serta penggantian tayar yang haus semasa penyelenggaraan kenderaan, permintaan terhadap tayar meningkat, secara tidak langsung meningkatkan lagi industri pemprosesan getah.

Jika diperhatikan, prestasi kewangan Seng Fong bertambah baik untuk tahun 2021. Peningkatan pendapatan bagi tahun tersebut didorong oleh segmen pemprosesan getah. Melalui IPO ini, Seng Fong menunjukkan jumlah besar dana akan digunakan untuk pembayaran balik pinjaman bank serta dimanfaatkan untuk modal kerja.


IPO Solarvest Berhad Kini Boleh Dibeli

Pada 30 September baru-baru ni, IPO Solarvest Holdings Berhad telah pun dibuka untuk pembelian secara awam. Sebenarnya, saham untuk syarikat ini telah pun dijual kepada pelabur
melalui MITI
 pada bulan lepas. Kalau anda dah pun mohon melalui MITI, dinasihatkan tunggu sampai keputusan dikeluarkan. Kalau tak dapat saham melalui MITI, barulah beli melalui bank. Sebab dikhuatiri yang dikejar tak dapat, yang dikendong berciciran. Solarvest akan disenaraikan dalam pasaran ACE, dan butiran tarikh adalah seperti di bawah.

Permohonan dibuka:

30 September 2019, 10.00 pagi

Permohonan ditutup:

11 November 2019, 5.00 petang

Cabutan saham:

14 November 2019

Agihan saham:

21 November 2019

Tentatif penyenaraian:

26 November 2019

Perkara yang anda perlu ambil perhatian ialah tempoh menunggu untuk IPO ni agak lama. Jadi gunakan modal anda sebaiknya sebelum masuk ke dalam IPO ini.

Syarikat berteraskan Sistem Solar

Solarvest Holdings Berhad ditubuhkan sebagai syarikat pemegang kepada tiga subsidiari yang menjalankan operasi yang melibatkan sistem solar PV. Subsidiari ini adalah Atlantic Blue Sdn Bhd, Solarvest Energy Sdn Bhd dan Powertrack. Atlantic Blue baru sahaja ditubuhkan pada hujung tahun 2011 berikutan dengan pengenalan Feed-in Tariff (FiT) di Malaysia. Operasi syarikat ini secara keseluruhan adalah seperti di bawah.

Operasi Solarvest

Berdasarkan gambar di atas, kita boleh lihat bahawa syarikat ini menjalankan projek berskala besar seperti Large Scale Solar (LSS) dan juga skala kecil seperti pemasangan untuk perumahan. Pasaran utama yang menjadi tumpuan mereka setakat ini adalah Malaysia. Namun, mereka bercadang untuk memasuki Selatan Semenanjung Malaysia, Vietnam dan Taiwan dengan dana dari IPO ini.

Antara peristiwa sepanjang penubuhan syarikat ini

2012

Atlantic Blue mula beroperasi dengan pemasangan PV solar untuk perumahan

2013

Kontrak EPCC pertama untuk memasang PV solar pada bangunan perindustrian

2014

Pelaburan untuk loji penjanaan kuasa PV yang diuruskan sendiri

2016

Powertrack ditubuhkan untuk mengendali operasi dan penyelenggaraan sistem PV

NEM dan LSSPV diperkenalkan

2017

Pembelian ekuiti 45% oleh kumpulan Chin Hin

Projek LSSPV pertama bernilai RM12.4 juta

2018

Ibu pejabat dialikan dari Alor Setar ke Lembah Klang

2019

Projek LSSPV terapung pertama di Kuala Langat

Ringkasan bisnes ini adalah seperti di bawah:

Market capitalization pada RM 136.7 juta

PE ratio pada 12.5 untuk tahun kewangan 2019

Beroperasi di kawasan utara, tengah dan selatan Malaysia

Kontraktor EPCC yang berteraskan sistem solar PV

Dimiliki oleh Chin Hin sebanyak 45%

Syarikat disahkan patuh syariah dalam prospectus

Prestasi Bisnes

Solarvest menunjukkan prestasi kewangan yang agak cantik. Kita boleh lihat bahawa pendapatan sentiasa meningkat setiap tahun, dan naik mencanak untuk tahun kewangan terbaru berakhir 31 Mac 2019 dengan pendapatan sebanyak RM 112.2 juta. Ini adalah peningkatan sebanyak hampir 150% berbanding tahun sebelumnya pada RM 45.1 juta.

Walaupun kita dapat lihat pendapatan meningkat dengan begitu banyak, nampaknya kos untuk mencapai pendapatan tersebut juga adalah tinggi. Ini dicerminkan dari margin keuntungan yang agak rendah iaitu 10.9% berbanding tahun-tahun sebelumnya yang lebih tinggi dari peratusan tahun ini. Apapun, dari segi nilai Ringgit Malaysia, syarikat ini menunjukkan keuntungan yang meningkat untuk setiap tahun.

Analisis Pasaran untuk Solarvest

Sistem solar PV di Malaysia boleh dibahagikan kepada dua kategori, iaitu sistem luar grid dan sistem sambungan grid. Solarvest menjalankan aktiviti yang melibatkan sistem sambungan grid, maka ia akan menjadi fokus kita untuk bacaan ini.

Sistem sambungan grid adalah penetapan sistem yang membolehkan kuasa yang dijana melalui panel PV dibekalkan ke dalam rangkaian tenaga. Kuasa yang dibekalkan ke dalam rangkaian tenaga ini dibeli oleh syarikat utiliti seperti Tenaga Nasional. Polisi pembelian kuasa yang dijana oleh pihak ketiga ini adalah dinamakan Feed-in Tariff. Di samping sebagai teknologi hijau, polisi inilah yang juga menarik perhatian pelbagai sektor termasuk orang awam untuk membeli atau melabur dalam sistem solar PV. Polisi ini telah pun digantikan dengan NEM yang membenarkan penjualan tenaga dengan pengiraan yang berlainan.

CAGR untuk industri solar 2018-2023

Protégé Associates menjangka masa depan yang baik untuk industri solar PV di Malaysia dengan CAGR sebanyak 50% untuk jangka masa 2018 hingga 2023. Faktor yang menjadi tunjang pengembangan sektor ini adalah polisi atau program kerajaan untuk penjualan tarif tenaga.

Syarikat lain yang bersaing dengan Solarvest dalam industri yang sama adalah seperti di bawah. Antara syarikat tersenarai yang boleh dibandingkan ialah
CYPARK
. Selain itu semuanya adalah syarikat sendirian berhad. PE ratio untuk CYPARK berada pada angka 8.2 manakala Solarvest pada 12.5, yang masih dikira tak terlalu mahal.

Penggunaan Dana IPO

Solarvest akan mengumpul dana sejumlah RM 34.6 juta daripada IPO ini. Pembahagian dana ini adalah seperti berikut:

Jenis Dana

RM (Juta)

%

Pengembangan bisnes

3.00

8.7%

Perbelanjaan modal

4.00

11.5%

Modal kerja

19.19

55.5%

Bayaran pinjaman bank

5.00

14.5%

Perbelanjaan untuk IPO

3.40

9.8%

Jumlah

34.60

100%

Dana pembangunan bisnes akan digunakan untuk melebarkan tapak ke luar negara seperti Vietnam dan Taiwan. Mereka merancang untuk membentuk JV dengan syarikat tempatan untuk projek solar PV di masa akan datang. Dana akan digunakan untuk membuka pejabat, peralatan dan penggajian pekerja tempatan Taiwan dan Vietnam. Perbelanjaan modal akan digunakan untuk pelbagai peralatan, modal projek dan operasi harian. Bayaran bank pula adalah RM5 juta yang merupakan 14.5% daripada keseluruhan dana IPO.

Kesimpulan

Kami berikan skor kepada IPO Solarvest ini sebanyak 4/4. Anda boleh lihat rekod analisis IPO sebelum ini untuk menilai sekiranya anda patut beli. Perkara yang positif untuk saham ini adalah ia berada dalah sektor yang diberikan perhatian oleh kerajaan. Polisi kerajaan untuk bayaran tarif juga memainkan peranan untuk menjadikan sektor ini menarik kepada umum. Tambahan pula, pelbagai pelepasan cukai diperuntukkan dalam sektor ini dalam perbentangan belanjawan 2020. Ini sedikit sebanyak dapat memberi galakan kepada kegiatan perniagaan sektor tenaga hijau ini.

Cara Membeli

IPO Powerwell Berhad ni boleh dibeli melalui bank. Sekiranya anda menggunakan Maybank atau CIMB, anda boleh gunakan link yang disediakan ini.

Tutorial video membeli IPO dengan Maybank

Tutorial video membeli IPO dengan CIMB Clicks

Blog membeli IPO dengan Maybank


IPO Sunview - Dana untuk Mengembangkan Perniagaan Solar

Sunview Group, melalui anak-anak syarikatnya terlibat dalam servis EPCC (kejuruteraan, perolehan, pembinaan dan pentauliahan), pembinaan dan pemasangan fasiliti fotovoltan solar. Selain itu, mereka juga terlibat dalam operasi penjanaan dan pembekalan tenaga solar termasuk dengan penyediaan perkhidmatan berkaitan.

Butiran IPO syarikat ini adalah seperti berikut:

Harga IPO:

RM 0.29

Status syariah:

Dinilai syariah

Pasaran:

ACE

Permodalan pasaran:

RM 135.72 juta

Nisbah PE:

15.27

Permohonan ditutup:

30 September 2022

Cabutan saham:

4 Oktober 2022

Tarikh penyenaraian:

17 Oktober 2022

Perniagaan Sunview Group Berhad

Syarikat ini telah diperbadankan pada 25 Mei 2021 sebagai sebuah syarikat sendirian berhad di bawah nama Sunview Group Sdn Bhd dan ditukarkan kepada syarikat awam berhad pada 24 Disember 2021. Struktur syarikat adalah seperti berikut:

Sumber: Prospektus IPO

Sunview Group melalui anak-anak syarikatnya terlibat dalam tiga jenis operasi utama iaitu:

EPCC untuk PV solar dan fasiliti tenaga boleh diperbaharui, pembinaan dan pemasangan panel solar termasuk penyediaan servis berkaitan

Penjanaan dan pembekalan tenaga solar

Penyediaan peralatan dan sistem berkaitan kejuruteraan solar

Model perniagaan syarikat Sunview adalah seperti berikut:

Model perniagaan Sunview Group

Pada tahun kewangan berakhir 2022, majoriti pendapatan syarikat diperoleh dari segmen EPCC fasiliti solar. Segmen ini menyumbang sebanyak RM 75.17 juta atau 75.73% daripada pendapatan keseluruhan syarikat.

Terdapat dua jenis kerja EPCC yang dijalankan oleh Sunview Group iaitu fasiliti PV solar di atas bumbung dan di atas tanah. Untuk tahun 2022, kontrak kerja EPCC untuk fasiliti PV solar di atas tanah ialah penyumbang majoriti terhadap pendapatan syarikat dengan nilai RM 44.25 juta atau 44.59%.

Pecahan pendapatan berkaitan EPCC adalah seperti berikut:

Pecahan pendapatan segmen EPCC mengikut jenis PV solar

Prestasi kewangan

Sunview Group Berhad menunjukkan pendapatan yang menaik dari tahun kewangan 2019 hingga 2022. Maklumat yang lebih terperinci adalah seperti di bawah:

Pendapatan mereka meningkat sebanyak 366.73% iaitu daripada RM 5.65 juta pada tahun 2019, menjadi RM 26.38 juta pada tahun 2020. Setiap segmen perniagaan Sunview membuat pertambahan hasil pendapatan berikutan inisiatif daripada kerajaan yang mula menggalakkan penggunaan tenaga boleh diperbaharui melalui rancangan Pemetaran Tenaga Bersih (NEM 2.0).

Sunview Group menyambung kenaikan pendapatan sebanyak 64.28% iaitu daripada RM 26.38 juta pada tahun 2020 kepada RM 43.33 juta pada tahun 2021. Majoriti kenaikan ini disumbang oleh penyiapan kerja-kerja EPCC untuk fasiliti solar di beberapa lokasi yang berlainan seperti Melaka, Pahang dan Shah Alam.

Pada tahun 2022 pula, Sunview Group berjaya mencatat pertumbuhan pendapatan sebanyak 129.09% iaitu daripada RM 43.33 juta pada tahun 2021 kepada RM 99.26 juta pada tahun 2022. Kenaikan ini disokong oleh penyelesaian kerja-kerja berkaitan EPCC untuk projek solar berskala besar (LSS) peringkat 1 hingga 4.

Prestasi kewangan Sunview Group

Pendapatan syarikat Sunview Group dibahagikan kepada 4 segmen iaitu EPCC, pembinaan dan pemasangan fasiliti solar, penyediaan perkhidmatan dan peralatan berkaitan solar serta penjanaan dan pembekalan tenaga solar.

Pendapatan syarikat mengikut segmen adalah seperti di bawah:

Prestasi kewangan mengikut segmen

Jika dilihat pada rajah di atas, majoriti pendapatan adalah dari segmen kejuruteraan EPCC fasiliti solar. Pada tahun 2022 sahaja, segmen ini menyumbang sebanyak RM 75.17 juta atau 75.73% daripada keseluruhan pendapatan syarikat. Ini dibantu oleh penyelesaian kontrak kerja berkaitan projek solar berskala besar (LSS).

Pelanggan utama syarikat

Untuk tahun 2022, Sunview Group mempunyai 5 pelanggan utama yang menyumbang hampir 52.0% kepada keseluruhan pendapatan syarikat. Pelanggan ini terdiri daripada pemilik fasiliti, kontraktor utama dan subkontraktor solar.

Senarai pelanggan Sunview Group untuk tahun 2022 adalah seperti berikut:

Sumber: Prospektus IPO

Kelebihan daya saing

Sunview Group mempunyai kepakaran dalam segmen EPCC fasiliti solar. Setakat tahun kewangan berakhir 2022, mereka berjaya menyelesaikan 98 kontrak kerja berkaitan EPCC untuk pemasangan solar berbumbung merangkumi sektor industri, komersial dan bangunan kediaman dengan kapasiti sebanyak 23.08 MWp.

Selain itu, mereka juga berjaya menyiapkan kerja-kerja pembinaan dan pemasangan fasiliti solar untuk 6 projek solar berskala besar (LSS) dengan kapasiti bermula 29.92 MWp hingga 100 MWp sebagai subkontraktor. Projek-projek ini berjaya disiapkan dalam tempoh yang diberikan tanpa sebarang penangguhan.

Sunway Group berjaya memperoleh 7 kontrak baharu berkaitan projek solar berskala besar tahap 1.0, 2.0 dan 4.0 serta pembekalan tenaga solar melalui program NEDA dengan kapasiti terkumpul sebanyak 178.0 MW. Nilai keseluruhan projek ialah RM 658.04 juta dan dianggarkan siap menjelang tahun 2024.

Risiko berkaitan perniagaan dan operasi

Prestasi perniagaan Sunview Group bergantung kepada keupayaan mereka untuk mendapatkan projek baharu terutamanya yang berkaitan dengan EPCC solar. Kontrak bagi projek solar yang perlu diselesaikan oleh mereka adalah bersifat "one-off" untuk jangka masa pendek hingga sederhana.

Untuk kerja berkaitan EPCC solar berbumbung, tempoh yang diberikan ialah selama 12 bulan dan 18 bulan untuk projek EPCC solar berskala besar. Manakala, untuk kerja-kerja berkaitan pembinaan dan pemasangan fasiliti solar, tempoh yang diperuntukkan ialah hanya 7 bulan.

Selepas selesai sahaja kontrak tersebut, Sunview Group perlu mendapatkan kontrak baharu melalui aktiviti pembidaan kompetitif bersama pencabar yang lain. Kegagalan untuk memenangi kontrak projek solar baharu akan mengganggu hasil pendapatan mereka.

Strategi IPO dan masa depan

Dana yang diterima dari IPO ini akan digunakan untuk tujuan seperti yang berikut:

Dana

Nilai (Juta)

Peratusan (%)

Modal kerja

20.09

58.72

Pembayaran balik pinjaman bank

7.00

20.46

Pembayaran kos penyenaraian

3.60

10.52

Perbelanjaan modal

1.85

5.42

Pengembangan perniagaan

1.67

4.88

Jumlah

34.22

100.00

Sebanyak RM 20.09 juta bersamaan 58.72% daripada keseluruhan dana akan digunakan untuk tujuan pembiayaan modal kerja. Modal kerja ini merangkumi beberapa bon seperti bon pembinaan, bon bida, bon prestasi dan bon pelaksanaan. Bon ini antaranya berfungsi sebagai instrumen pengurusan risiko dan akan bertindak sebagai penjamin kepada pelaksanaan projek EPCC solar Sunview Group pada masa hadapan.

Sunview Group juga akan membelanjakan RM 7.20 juta atau 21.04% daripada dana IPO untuk tujuan pembelian peralatan baharu berkaitan kerja-kerja EPCC fasiliti solar seperti modul PV solar, inverter solar dan kabel. Dana ini juga akan digunakan untuk menjelaskan bayaran kepada pembekal dan subkontraktor mereka bagi menjamin kelancaran perniagaan pada masa hadapan.

Selain itu, Sunview Group akan menggunakan RM 1.67 juta atau 4.88% daripada dana IPO untuk membangunkan pejabat baharu di Johor. Ini adalah untuk memudahkan pengembangan perniagaan mereka termasuk meningkatkan kedudukan pasaran di wilayah selatan. Mereka juga sedang mengkaji untuk memperluaskan keupayaan EPCC dalam industri biogas dan produk pelengkap.

Analisis perniagaan dan industri Sunview Group

Sunview Group, melalui anak-anak syarikatnya terlibat dalam servis EPCC, pembinaan dan pemasangan fasiliti PV solar termasuk operasi penjanaan dan pembekalan tenaga solar.

Sumber Tenaga Elektrik di Malaysia

Majoriti tenaga elektrik di Malaysia dihasilkan melalui sumber yang tidak boleh diperbaharui. Pada tahun 2021, sumber ini menyumbang 77% (29,789 MW) manakala sumber yang boleh diperbaharui seperti hidro, solar dan biotenaga hanya menyumbang 23% (8,898 MW) daripada keseluruhan tenaga elektrik yang dijana.

Menteri Tenaga dan Sumber Asli komited untuk meningkatkan penjanaan tenaga melalui sumber yang boleh diperbaharui di Malaysia. Sumber ini bakal menyumbang sebanyak 31% dan 40% daripada tenaga elektrik yang akan dihasilkan menjelang tahun 2025 dan 2045. Ini memberi peluang perniagaan kepada penyedia perkhidmatan berkaitan solar di Malaysia.

Sumber: Prospektus IPO

Di peringkat global pula, tenaga solar telah berkembang pesat untuk menjadi sumber utama tenaga elektrik yang dihasilkan terutamanya di China, Jepun dan India. Kapasiti PV solar yang dipasang di seluruh dunia meningkat dengan CAGR sebanyak 21.3% daripada 395 GW pada tahun 2017 kepada 855 GW pada tahun 2021.

Prestasi industri PV solar

Di Malaysia, kapasiti PV solar meningkat sebanyak 38.3% dan 64.0% untuk tahun 2018 dan 2019. Kenaikan ini disokong oleh pelaksanaan projek solar berskala besar termasuk dengan program Pemeteran Tenaga Bersih (NEM 2.0). Antara tahun 2019 hingga 2021, kapasiti PV solar meningkat dengan CAGR 41.4%.

Peningkatan kapasiti PV solar di Malaysia ini adalah lebih tinggi jika dibandingkan di peringkat global dengan CAGR sebanyak 21.3% antara tahun 2019 hingga 2021. Walaupun begitu, dari segi purata, kapasiti PV solar di Malaysia adalah masih rendah dengan nilai 0.05 MW untuk setiap 1000 orang berbanding dengan negara membangun seperti Amerika Syarikat, Jepun dan China dengan nilai 0.59 MW.

CAGR kapasiti solar terkumpul di Malaysia

Persaingan

Setakat 1 September 2022, terdapat 142 kontraktor berdaftar CIDB yang terlibat dalam operasi berkaitan fasiliti PV solar. Selain itu, terdapat 209 syarikat berdaftar SEDA yang terlibat sebagai penyedia perkhidmatan untuk kerja-kerja yang berkaitan dengan EPCC solar.

Berikut merupakan beberapa syarikat penyedia perkhidmatan EPCC solar yang disenaraikan oleh Vital Factor untuk tujuan perbandingan:

Sumber: Prospektus IPO

Perbincangan

Kapasiti PV solar di Malaysia meningkat dengan CAGR sebanyak 41.4% antara tahun 2019 hingga 2021. Ini dibantu oleh pelaksanaan beberapa projek solar berskala besar melalui program Pemeteran Tenaga Bersih (NEM 2.0). Industri solar ini dijangka akan mengalami pertumbuhan untuk tahun-tahun yang akan datang berikutan inisiatif daripada kerajaan agar Malaysia mampu menjana 41% daripada tenaga elektrik domestik melalui sumber yang boleh diperbaharui pada tahun 2045.

Secara keseluruhannya Sunview Group merekodkan pertumbuhan pendapatan yang memberangsangkan dari tahun 2019 hingga 2022. Kenaikan ini banyak disumbang oleh penyelesaian kontrak kerja terutamanya yang berkaitan dengan EPCC fasiliti projek solar berskala besar tahap 1 hingga 4. Kebanyakan projek solar yang dilaksanakan mereka setakat ini adalah bersifat "one-off".

Oleh itu, Sunview Group perlu lebih produktif pada masa hadapan untuk memenangi bidaan projek berkaitan solar agar pendapatan mereka tidak terganggu. Mereka yakin dengan modal yang diperolehi melalui IPO nanti akan digunakan untuk tujuan pengembangan perniagaan solar termasuk untuk memperluas keupayaan mereka dalam sektor baharu seperti biogas.


IPO Syarikat Pembinaan TCS Group untuk Dana Mesin

Permohonan IPO untuk TCS Group telah pun dibuka sebelum COVID-19. Kini, permohonan dibuka semula dengan butiran di bawah:

Harga IPO:

RM 0.23

Pasaran:

ACE

Permohonan dibuka:

29 Jun 2020, 10.00 pagi

Permohonan ditutup:

10 Julai, 5.00 petang

Cabutan saham:

14 Julai 2020

Agihan saham:

20 Julai 2020

Tarikh penyenaraian:

23 Julai 2020

Syarikat berteraskan pembinaan bangunan dan struktur

TCS Group menjalankan bisnes dalam sektor pembinaan sejak tahun 1999. Kini, setelah 21 tahun beroperasi, TCS menjalankan kerja-kerja pembinaan seperti jalan raya, loji rawatan air dan pembinaan bangunan perumahan dan komersial.

Peristiwa penting dan pencapaian syarikat

2015

Berkembang untuk pembinaan bangunan, GEMS International School bernilai RM 46.04 juta

2017

Dianugerahkan projek bangunan binaan tinggi pertama - Suria Pantai dan Riana South bernilai RM141.73 juta dan RM119.73 juta

2018

Dianugerahkan projek pusat membeli-belah pertama - KTCC Mall bernilai RM101.0 juta

2019

Dianugerahkan projek Putrajaya Sentral bernilai RM223.89 juta

Ringkasan Bisnes

Ringkasan bisnes ini adalah seperti di bawah:

Market capitalization pada RM 82.8 juta

PE ratio pada 16.67 untuk tahun kewangan 2018

Beroperasi di Bandar Saujana Putra, Selangor

Kontraktor pembinaan struktur dan bangunan

Jualan berdasarkan geografi:

WP Putrajaya - 48.20%

WP KL - 34.16%

Selangor - 9.00%

Negeri Sembilan - 8.64%

Syarikat dinilai patuh syariah oleh BIMB Securities

Prestasi Bisnes

TCS Group menunjukkan peningkatan kewangan yang cukup baik. Pendapatan pada tahun 2016 adalah pada RM 10.36 juta, diikuti dengan sedikit penurunan ke RM 7.17 juta pada tahun 2017. Daripada penurunan ini, TCS kembali mengumpul pendapatan ke RM 14.63 juta dan 35.84 juta pada tahun 2018 dan 2019. Maka secara keseluruhannya, kita dapat lihat bahawa nilai projek yang dijamin TCS adalah semakin meningkat.

Dari segi keuntungan pula, margin keuntungan untuk sektor pembinaan ini sememangnya agak rendah. Margin bersih (gross margin) dicatatkan pada 10% hingga 20% daripada pendapatan. Namun selepas cukai, margin ini berada pada julat 4% - 8%.

Analisis Bisnes

Menurut Jabatan Statistik Malaysia dan Protege Associates, Kadar Pertumbuhan Tahunan Terkompaun (CAGR) untuk sektor pembinaan dijangka pada 3.1% untuk tahun 2020 - 2024 dengan saiz RM 77.29 bilion.

TCS Group adalah kontraktor gred G7 yang boleh menjalankan projek tanpa had nilai. Namun, terdapat lebih 8,000 kontraktor lain dengan gred seperti ini di Malaysia. Maka, persaingan dalam sektor ini bukan terhad dalam kalangan syarikat pembinaan yang tersenarai sahaja.

Sebagai perbandingan, antara syarikat tersenarai lain yang boleh dibandingkan dengan TCS Group adalah seperti di bawah.

Penggunaan Dana IPO

TCS Group akan mengumpul dana sejumlah RM 20.7 juta daripada IPO ini. Pembahagian dana ini adalah seperti berikut:

Jenis Dana

Nilai (Juta)

Peratusan (%)

Pembelian mesin dan peralatan

13.0

62.80

Modal kerja

4.2

20.29

Perbelanjaan IPO

3.5

16.91

Jumlah

20.7

100

Seperti yang boleh dilihat dari jadual di atas, kebanyakan modal akan digunakan untuk membeli mesin dan peralatan pembinaan.

Kesimpulan

Kami berikan skor kepada IPO TCS Group ini sebanyak 3/4. Prestasi kewangan dilihat agak bagus. Namun, anda perlu sedar bahawa laporan kewangan mereka hanya setakat FYE 2019. Maka, kesan daripada COVID-19 belum termasuk dalam laporan.


IPO Tashin Holdings Berhad Kini Boleh Dibeli

Pada 25 Jun lalu, tarikh IPO Tashin Holdings Berhad diumumkan. Kali ni waktu dibuka agak lama, jadi anda boleh kaji baik-baik sebelum beli IPO ini pada harga RM 0.58 seunit. Butiran tarikh untuk IPO ini adalah seperti berikut:

Permohonan dibuka:

25 Jun 2019, 10.00 pagi

Permohonan ditutup:

19 Julai 2019, 5.00 petang

Cabutan saham:

24 Julai 2019

Agihan saham kepada yang berjaya:

30 Julai 2019

Tentatif penyenaraian:

1 Ogos 2019

Tashin Holdings merupakan anak syarikat Prestar Group

Tashin Holdings Berhad (Tashin) ialah anak syarikat kepada
Prestar Resources Berhad (Prestar)
. Prestar menjalankan bisnes dalam bisnes pembuatan besi dengan produk yang lebih luas, manakala Tashin lebih menumpukan kepada produk gegelung besi yang boleh diproses menjadi paip besi, kepingan besi, checkered plate, C purlin, dan expanded metal. Mereka juga terlibat dalam aktiviti pengeluaran dan perdagangan besi.

Aktiviti yang dijalankan dalam Tashin sekiranya dibahagikan mengikut revenue adalah 70.0% pemprosesan besi, 29.4% pengeluaran produk besi, dan 0.6% aktiviti dagangan. Produk jualan Tashin ini pula digunakan dalam beberapa sektor, antaranya elektronik, industri, automotif, perabot, pembuatan dan kejuruteraan.

Banyak menumpukan aktiviti tempatan

Ringkasan bisnes ini adalah seperti di bawah:

Market capitalization pada RM 195.4 juta

Beroperasi di Perai, Pulau Pinang

Prestar Group di KL sebagai pemegang syarikat boleh menambahkan keluasan rangkaian bisnes Tashin

Menjalankan pemprosesan produk gegulung besi, pembuatan paip besi dan perdagangan produk besi

Geografi bisnes mengikut revenue sebanyak RM 260.5 juta berdasarkan laporan akhir tahun 2018:

Penang, Perak, Kedah & Perlis (39.6%)

Kelantan, Terengganu & Pahang (24.3%)

KL & Selangor (23.3%)

Johor (12.8%)

Status shariah tidak disebut dalam prospectus

Adakah sekarang ni masa yang bagus buat Tashin?

Buat masa ini, prestasi pasaran besi dilihat semakin rendah berbanding tahun yang lalu disebabkan projek mega yang tertangguh atau mungkin dibatalkan oleh kerajaan. Namun, permintaan besi dijangka pulih semula secara sederhana dengan permulaan projek yang akan dijangkakan contohnya Bandar Malaysia yang dianggarkan bernilai RM 140 billion dan projek ECRL RM 44 bil.

Tashin bergantung kepada
CSC Steel
 sebagai pembekal utama colled rolled coil untuk gred tertentu. Colled rolled coil ini pula adalah 70% aktiviti Tashin Holdings yang mendatangkan revenue. Jika mereka tidak dapat membeli dari CSC Steel di masa akan datang, mereka terpaksa menanggung duti import sebanyak 15% untuk mengimport bekalan coil ini. Ia juga mengakibatkan lebih banyak kehilangan pertukaran matawang kerana dalam senario ini perdagangan dibuat dalam USD.

Berdasarkan laporan penyelidikan dalam prospectus, Tashin miliki sebanyak 1.23% bahagian pasaran (market share) dalam Malaysia. Pasaran ini disaingi oleh banyak lagi syarikat seperti
Southern Steel
,
Hiap Teck
,
Leon Fuat
 dan
Mycron Steel
.

Prestasi Bisnes

Tashin Holdings Berhad mencatatkan revenue yang meningkat setiap tahun. Namun agak flat pada 2 tahun terbaru dalam laporan kewangan, iaitu dari RM 257.7 hanya meningkat ke RM 260.5 juta. Keuntungan selepas cukai pula dicatatkan pada lingkungan RM 4.2 juta pada tahun 2015 hingga ke RM 15.7 juta tertinggi pada tahun 2017. Keuntungan ini berkurang pada tahun 2018 menjadi RM 11.3 juta, iaitu peratusan keuntungan sebanyak 3.89% daripada 5.43% pada tahun 2017. Secara pandangan kasarnya, kewangan Tashin ini dilihat tak begitu menarik.

Ingin menambah kapasiti pengeluaran

Tashin akan mengumpul dana sejumlah RM 34.41 juta daripada IPO ini. Penggunaan dana ini dirancang untuk aspek berikut:

Pemerolehan tanah dan pembinaan kilang baru (51.00%)

Pemerolehan tanah 20.92%

Pembinaan kilang baru 30.08%

Pembelian mesin dan peralatan

5 aliran pembuatan wire mesh 11.92%

1 aliran pemotongan 5.23%

5 mesin pembungkusan 5.23

Modal kerja 17.32%

Perbelanjaan untuk IPO 9.30%

Matlamat utama dana ini lebih bersifat pengembangan fasiliti dan kapasiti pengeluaran. Melalui IPO ini, Tashin mengatur rancangan untuk menambahkan segmen produk pengeluaran mereka iaitu wire mesh yang sebelum ini dijalankan sebagai aktiviti dagangan. Wire mesh dijadikan tambahan produk kerana lebih mudah digunakan untuk pembinaan dan juga dijangka menambah baik margin keuntungan syarikat.

Cara Membeli

IPO Tashin Holdings Berhad ni boleh dibeli melalui bank. Sekiranya anda menggunakan Maybank atau CIMB, anda boleh gunakan link yang disediakan ini.

Tutorial video membeli IPO dengan Maybank

Tutorial video membeli IPO dengan CIMB Clicks

Blog membeli IPO dengan Maybank


IPO Terbaru Greatech Kini Boleh Dibeli

Permohonan IPO untuk syarikat Greatech kini dibuka bermula 13 Mei 2019 dengan harga sebanyak RM 0.61. Anda boleh mohon melalui bank pilihan anda dan permohonan akan ditutup pada 24 Mei 2019.

Tarikh untuk penyenaraian dalam Bursa adalah pada 13 Jun 2019.

Latar Belakang Greatech

Greatech adalah syarikat yang menyediakan khidmat automasi (automation solution) dalam bidang perkilangan. Syarikat ini telah menjalankan bisnes lebih dari 20 tahun dan menawarkan khidmat mereka dalam industri seperti solar, peranti elektronik dan semikonduktor.

Maklumat Bisnes

Anda boleh baca poin-poin di bawah yang kami sudah ringkaskan

Market capitalization sebanyak RM 381 mil

Ibu pejabat di Bayan Lepas, Pulau Pinang

Dua fasiliti di Kedah, sebuah pejabat di USA

Geografi bisnes berdasarkan revenue:

Tempatan: RM 22.0 mil (10.01%)

Eksport: RM 197.6 mil (89.99%)

Vietnam: RM 137.6 mil (69.7%)

USA: RM 55.7 mil (28.2%)

Tak lupa juga, disahkan patuh shariah oleh SC

Prestasi Bisnes

Revenue menunjukkan peningkatan yang baik sepanjang 4 tahun. Peratusan peningkatan terbesar sebanyak 313.7% pada tahun 2017, dan 133.8% pada tahun 2018. Namun, profit margin semakin berkurang iaitu 14.45% pada tahun 2018 berbanding 20.29% pada tahun sebelumnya. Boleh lihat pada graf di bawah.

Analisis Pasaran Bisnes

Menurut laporan ASEAN, pengeluaran global untuk modul dan sel solar menunjukkan 27.4% peningkatan CAGR dari tahun 2012 hingga 2017. Jualan global untuk semikonduktor pula menunjukkan 8.7% peningkatan CAGR dari 2014 hingga 2018. Bonusnya di sini adalah sektor solar yang kini semakin panas.

Team iSaham telah menyenaraikan competitor Greatech yang tersenarai dalam Bursa. Anda juga boleh buat kajian sendiri dengan hanya menggunakan tool Portfolio iSaham. Dari senarai ini, direct competitor mempunyai PE ratio dari 12.4 hingga 21.2 manakala Greatech pula mempunyai PE ratio sebanyak 9.7. Ini bermakna harga saham ini masih dianggap undervalued berbanding dengan competitor yang lain.

Penggunaan Dana

Greatech akan mengumpul dana sebanyak RM 73.05 juta daripada IPO ini. Dana ini bertujuan untuk digunakan dalam aspek berikut:

Modal kerja 50.03%

Aktiviti bisnes, pemasaran 24.64%

Capex 6.85%

R&D 6.85%

Hutang bank 6.16%

Perbelanjaan untuk IPO 5.47%

Cara Membeli

IPO ini boleh dibeli dengan membuat permohonan eIPO melalui bank anda. Untuk cara membeli saham IPO ni, anda boleh ikuti video tutorial kami untuk
CIMB Clicks
 dan
Maybank2u
, atau blog post kami di
sini
.


IPO untuk Mesin Automasi dan Kilang Baru Econframe

Econframe Berhad atau Econframe adalah sebuah syarikat yang terlibat dalam penyediaan sistem pintu lengkap untuk pemaju hartanah. Sistem pintu ini merangkumi bingkai pintu besi (baca: bingkai pintu diperbuat dari besi), set pintu rintangan api, pintu dan kelengkapan pintu. Syarikat ini bakal menerbitkan IPO dengan butiran di bawah:

Harga IPO:

RM 0.28

Status syariah:

Diluluskan oleh SAC

Pasaran:

ACE

Market Capitalisation:

RM 91 juta

Nisbah PE:

11.2 (FYE 2019)

Permohonan dibuka:

5 Oktober 2020

Permohonan ditutup:

12 Oktober 2020

Tarikh penyenaraian:

27 Oktober 2020

Gambaran keseluruhan bisnes Econframe

Econframe telah beroperasi sejak tahun 2001 dengan aktiviti pembuatan bingkai besi pintu dan tingkap. Bingkai pintu dan tingkap besi dijual di bawah nama ECONFRAME dan DUROE untuk set pintu rintangan api.

Pasaran utama Econframe ialah Malaysia. Produk syarikat dijual ke syarikat kontraktor atau bahagian pemerolehan bahan pembinaan pemaju untuk projek-projek perumahan, komersial dan industri. Jualan produk ini adalah berasaskan projek.

Gambar:
Econframe

Bahan pembuatan yang dibeli oleh Econframe adalah untuk pembuatan dan dagangan. Antara barangan yang mereka beli ialah gegelung besi, kelengkapan pintu, papan kalis api, plywood, pintu kayu dan bahan penebat. Kebanyakan pembekal mereka adalah dari Malaysia. Namun, papan rintangan api dan kelengkapan pintu iaitu ironmongery ada yang dibeli dari China.

Kesan Covid-19 terhadap bisnes

Selepas PKP dikuatkuasakan, Econframe mengalami kelewatan dalam pengeluaran yang secara langsungnya melewatkan penghantaran. Projek pembinaan yang turut mengalami kelewatan juga mengakibatkan penghantaran untuk dilewatkan seketika.

Ketika ini juga, jualan juga mengalami kelembapan. Walaubagaimanapun, setakat ini tiada pesanan yang dibatalkan oleh pelanggan.

Di kala pandemik ini berlaku juga, Econframe telah membuat modul pembasmi kuman yang kebanyakannnya digunakan di tapak pembinaan. Ianya merupakan salah satu langkah adaptasi yang mereka jalankan di kala perubahan paradigma ekonomi ini.

Pada kemuncak pandemik ini pada April 2020, Econframe mengalami kerugian dalam anggaran RM 0.38 juta kerana masih perlu untuk keluarkan kos overhead walaupun pengeluaran tidak berjalan. Namun, mereka melihat pengeluaran dan penghantaran yang beransur pulih apabila PKP semakin dilonggarkan untuk pemulihan ekonomi.

Prestasi kewangan

Jika melihat pada 3 tahun prestasi kewangan dari 2017 hingga 2019, kita dapat lihat bahawa pendapatan dan keuntungan Econframe semakin meningkat dengan konsisten. Namun, seperti yang dinyatakan dalam prospektus, syarikat ternyata terkesan dengan wabak Covid di mana permintaan berkurang dengan ketara. Dalam rekod kewangan terbaru, tahun kewangan Mei 2020 dibandingkan dengan 2019. Dari sini, kita dapat lihat penurunan keuntungan selepas cukai dari RM 5.6 juta pada 2019 ke RM 4.2 juta pada 2020.

Strategi IPO

Dana IPO sejumlah RM 18.2 juta akan digunakan untuk tujuan tersebut:

Dana

Nilai (Juta)

Peratusan (%)

Pembelian tanah dan pembinaan kilang pengeluaran baru

5.0

27.5

Automasi proses pengeluaran

4.0

22.0

Modal kerja

6.2

34.1

Perbelanjaan penyenaraian

3.0

16.4

Setakat ini, tanah fasiliti Econframe adalah sebesar 39,000 kps yang merangkumi pejabat, kilang dan gudang. Isu dengan kilang sekarang ialah ianya kurang optimum untuk barangan jualan Econframe yang besar.

Sebanyak RM 5 juta akan digunakan untuk membiayai kos pembelian tanah baru sebesar 65,000 kps yang merangkumi kilang baru sebesar anggaran 55,000 kps, gudang, D&D, dan ruang pejabat. Kilang baru ini dijangka beroperasi secara penuh menjelang separuh kedua tahun 2022. Sebanyak RM 3.6 juta pula akan digunakan dari duit syarikat sedia ada dan/atau pinjaman bank untuk kerja pembinaan dan bayaran professional.

Econframe juga berhasrat untuk lebih mengautomasikan fasiliti mereka dengan pembelian
robotic welding line
 dan juga
CNC bending machine
.

Selain dari itu, dana IPO ini akan digunakan untuk modal kerja dan perbelanjaan penyenaraian.

Analisis bisnes dan industri Econframe

Saiz dan prestasi industri

Industri pintu dan bingkai pintu besi (Malaysia), CAGR 2016 - 2018: 4.86%

Industri pintu rintangan api dan bingkai pintu besi (Malaysia), CAGR 2016 - 2018: 9.36%

Pemacu utama industri

Penggunaan bingkai pintu besi yang meningkat atas sebab ketahanan dan kecekapan kos memacu permintaan bingkai pintu besi

Kriteria pengawalseliaan untuk mempunyai elemen rintangan api memacu permintaan pintu rintangan api

Permintaan hartanah meningkatkan permintaan bingkai pintu besi, pintu dan kelengkapan pintu

Cabaran dan risiko utama industri

Bisnes yang dijalankan oleh Econframe adalah bergantung kepada pasaran hartanah

Econframe membeli produk besi yang terdedah kepada turun naik harga besi global

Harga besi agak stabil dalam 3 tahun terkini. Sumber: TradingEconomics

Pemain industri utama

Jika dibandingkan dengan pemain industri lain, Econframe mempunyai margin keuntungan yang jauh lebih tinggi. Sebagai perbandingan, syarikat yang mempunyai perniagaan yang agak serupa adalah
Ajiya
.

Kesimpulan

Skor iSaham: 4/4

Satu perkara yang membuatkan kita perlu berjaga-jaga ialah kesan Covid terhadap Econframe dan industri hartanah secara umumnya. Selain itu, banyak perkara positif yang kita boleh lihat dari IPO ini seperti margin keuntungan yang tinggi, strategi IPO yang agresif dan bisnes yang berkembang sebagai poin utama di sini. Untuk cara-cara membeli IPO, anda boleh pergi ke tutorial di link di bawah ini.

Tutorial membeli IPO dengan Maybank (video)

Tutorial membeli IPO dengan CIMB Clicks (video)

Cara membeli IPO dengan Maybank (blog)


IPO UWC Berhad Kini Boleh Dibeli

Kalau anda ikuti hebahan Bursa, mungkin anda sudah tahu terdapat IPO baru iaitu UWC Berhad yang dah boleh dibeli dengan harga RM 0.82. Kalau belum, kami nak beritahu butiran tarikh permohonan adalah seperti di bawah:

Permohonan dibuka:

17 Jun 2019, 10.00 pagi

Permohonan ditutup:

28 Jun 2019, 5.00 petang

Cabutan saham:

2 Julai 2019

Agihan saham kepada yang berjaya:

8 Julai 2019

Tentatif penyenaraian:

10 Julai 2019

Latar Belakang UWC Berhad

Macam biasa, kita akan kenal dulu ataupun taaruf dengan syarikat baru nak IPO ni. UWC Berhad adalah syarikat yang menyediakan perkhidmatan kejuruteraan untuk peralatan teknologi. Perkhidmatan ini kebiasaannya adalah pemprosesan kepingan logam (sheet metal) untuk dijadikan casing untuk peralatan (equipment). Produk ini akan dihantar kepada pelanggan UWC yang kebanyakannya membuat barangan semikonduktor, sains hayat, teknologi perubatan dan peralatan berat.

Maklumat Bisnes

Ringkasan bisnes ini adalah seperti di bawah:

Market capitalization sebanyak RM 300.8 juta

Beroperasi di Batu Kawan, Pulau Pinang

Menyediakan khidmat OEM dalam aspek kejuruteraan

Geografi bisnes mengikut revenue berdasarkan laporan terkini 2019:

Tempatan: RM 30.10 juta (50.9%)

Luar negara: RM 29.03 juta (49.1%)

Singapore: RM 23.95 juta (40.5%)

USA: RM 1.46 juta (2.5%)

China: RM 1.65 juta (2.8%)

France: RM 1.20 juta (2.0%)

Lain-lain: RM 0.77 juta (1.3%)

Disahkan patuh shariah oleh SAC (Shariah Advisory Council dari Securities Commission)

Risiko Bisnes

UWC menjalankan perkhidmatan kejuruteraan untuk industri sains hayat, teknologi kesihatan dan semikonduktor. Industri ini bersifat technologically demanding iaitu meminta-minta terhadap kemajuan teknologi. Oleh itu, syarikat dalam industri ini atau dalam konteks IPO ini, UWC perlu sentiasa mengikuti atau mendahului teknologi semasa untuk mendapatkan urusniaga yang terbaik dalam bisnes yang dijalankan. Ini juga disebabkan pelanggan mereka yang akan sentiasa menaik taraf teknologi mereka.

Sifat bisnes sebagai OEM yang dijalankan juga menyebabkan bolehnya terjadi situasi di mana satu atau dua pelanggan utama menjadi penyumbang sebahagian besar revenue kepada syarikat ini. Dalam prospektus yang dikeluarkan, terdapat dua syarikat iaitu Syarikat A yang tidak dinamakan, dan juga Agilent yang menyumbang sejumlah antara 41.2% hingga 57.5% kepada revenue syarikat sejak 2016 sehingga laporan terbaru 2019.

Situasi ini menggambarkan seolah-olah UWC terlalu bergantung kepada dua syarikat ini. Ia juga menunjukkan kemungkinan besar revenue akan jatuh sekiranya tidak mendapatkan urusniaga dengan syarikat tersebut. Namun untuk menjadi optimistik, boleh jadi juga mereka telah mendapatkan pelanggan yang betul untuk bisnes mereka.

Pasaran bisnes ini juga adalah sangat bersaing tinggi. Persaingan bukan sahaja wujud dari dalam Malaysia, namun juga disaingi oleh syarikat-syarikat besar dari luar negara. Beberapa pesaing utama yang disebutkan adalah seperti di bawah.

Untuk perbandingan di atas, kami cuma akan bandingkan
Kobay Technology
 dan UWC sebagai kategori syarikat tersenarai di Bursa. Berdasarkan PE ratio, Kobay Technology dan UWC berada pada nisbah yang lebih kurang sama iaitu 8.2 dan 9.6. Walau bagaimanapun, margin PAT untuk UWC adalah lebih baik sebanyak hampir tiga kali daripada Kobay Technology, menjadikan ia sebagai pilihan yang lebih menarik berdasarkan kedua-dua pilihan tadi.

Prestasi Bisnes

Kami dah sebutkan beberapa risiko berkaitan industri ini, ataupun untuk UWC secara khususnya. Tapi bagaimana prestasi UWC dalam bisnes mereka? Laporan kewangan mereka sudah pun memberikan jawapan ini. Menurut penyata kewangan tahunan yang dah diaudit, revenue menunjukkan peningkatan dari RM 76.3 juta pada 2016 kepada RM 136.5 juta pada 2018. Keuntungan selepas cukai ataupun PAT pula mencatatkan kenaikan bersih dari RM 19.4 juta (25.4% daripada revenue) pada 2016 kepada RM 31.2 juta pada 2018 (22.9% daripada revenue).

Penggunaan Dana

UWC Berhad ingin mengumpul sejumlah RM 57.4 juta daripada IPO ini. Perancangan dana ini adalah untuk digunakan dalam aspek berikut:

Pembelian mesin dan peralatan

Mesin CNC RM 27.4 juta

Peralatan tangan robot dan pengendalian RM 4.7 juta

Bayaran semula bank RM 18.0 juta

Modal kerja RM 2.8 juta

Perbelanjaan untuk IPO RM 4.4 juta

Dari segi peratusan, anda boleh lihat di bawah.

Cara Membeli

Seperti biasa, IPO ini boleh dibeli dengan membuat permohonan eIPO melalui bank anda. Kami telah pun menulis dan juga merakam tutorial membeli IPO. Untuk pergi ke video tutorial membeli IPO, kami ada video melalui servis
CIMB Clicks
 dan
Maybank2u
, atau untuk baca blog post kami
boleh klik sini
.


iSaham Membawa Inovasi di Bursa Marketplace Fair 2023

Pasukan iSaham bakal menyertai Bursa Marketplace Fair 2023 yang akan diadakan di Persada Johor International Convention Centre, Johor Bahru pada 5 Ogos 2023. Pameran ini akan disertai oleh lebih daripada 20 pempamer yang akan mempamerkan produk dan perkhidmatan terkini dalam pasaran saham kepada komuniti pelabur dan pedagang saham dari semua peringkat untuk melabur dengan lebih yakin.

Peluang berhubung dan berinteraksi

Pameran ini merupakan peluang yang bernilai bagi kami untuk berhubung dengan pelabur, pedagang saham, broker dan rakan kongsi lain dalam industri. Ia juga memberi ruang untuk kami berinteraksi dengan mereka dan berkongsi bagaimana aplikasi screener iSaham dapat membantu mereka dalam membuat keputusan pelaburan yang bijak.

Selain penampilan istimewa, para pengunjung boleh mengambil peluang dan beramah mesra dengan Encik Suddin Salleh daripada
Lyndung
 dan Encik Zulhaikal daripada
Sharlife
 yang turut menyertai pameran bersama dengan kami.

Pameran screener iSaham

Kami akan mengadakan sesi demo screener iSaham secara langsung di booth kami kepada pengunjung yang ingin mencuba dan mendapatkan panduan tentang cara menggunakan screener iSaham untuk mengenalpasti dan menyaring saham-saham yang terdapat di Bursa Malaysia yang sesuai dengan kriteria yang ditetapkan. Selain itu, terdapat juga ciri-ciri baharu yang dinaiktaraf seperti screener untuk menyaring saham-saham di pasaran global.

Seminar Analisis Teknikal

Selain itu, Encik Anas Faris yang merupakan pengasas bersama iSaham akan turut menjadi salah seorang panel daripada seminar-seminar yang diadakan pada hari tersebut. Beliau akan berkongsi pengetahuan dan pandangan beliau tentang Analisis Teknikal yang memberi fokus secara khusus dalam mengenalpasti dan menguasai trend dan sektor yang sedang meningkat.

Seminar ini akan diadakan pada jam 4.30 hingga 5.30 petang di Breakout Room 1. Para pengunjung boleh mengambil peluang yang ada untuk menghadiri seminar ini dan memperoleh manfaat ilmu yang dikongsikan.

Jemputan ke booth iSaham

Kami berharap melalui penyertaan kami dalam pameran ini dapat membina hubungan yang kukuh dengan pelanggan baharu dan sedia ada, dan memperluas rangkaian perniagaan dengan jaringan baru untuk pertumbuhan dalam industri pelaburan.

Oleh itu, kami ingin menjemput anda untuk mengunjungi booth kami di
Standard 11
 untuk mendapatkan informasi terkini tentang iSaham dan berkongsi pandangan tentang peluang-peluang yang menarik dalam industri kewangan dan pelaburan.

Untuk menyertai Bursa Marketplace Fair 2023, anda boleh mendaftar secara percuma di laman sesawang Bursa Marketplace melalui pautan di bawah.

Pautan:
Pendaftaran Bursa Marketplace Fair 2023


iSaham Menjalinkan Kerjasama dengan Ethis Ventures dan GlobalSadaqah

Hari ini bersamaan 11 November 2021, iSaham telah menandatangani
Memorandum of Understanding
 (MoU) dengan Ethis Ventures Sdn Bhd dan juga GS Global Guardian Sdn Bhd (GlobalSadaqah) untuk menjalin kerjasama strategik bersama kedua-dua pihak.

Ethis Ventures

Ethis Ventures atau Ethis merupakan Pengendali Pasaran Dikenalpasti (RMO) yang diperakui oleh Suruhanjaya Sekuriti (SC) untuk menjalankan aktiviti
Equity Crowdfunding
 dan pelaburan lain yang berkaitan. Platform mereka di
ethis.co
 memadankan pelabur dan penderma global secara langsung dengan projek dunia sebenar yang berimpak tinggi dan lestari di Asia Tenggara.

Ethis memadankan dana pelaburan dan derma kepada projek kewangan sosial

Antara pelabur yang menggunakan platform ini juga datang daripada latar belakang yang meluas, dari
high net worth individuals
, yayasan, institusi dan juga korporat.

Sejak kehadiran Covid-19, mereka telah melancarkan produk pelaburan baru popular, antaranya termasuk projek jangka pendek pembiayaan rantaian nilai berpulangan tinggi. Selain itu, platform mereka juga menempatkan peluang pelaburan ekuiti dalam "
future tech
" untuk syarikat
startup
 di Malaysia.

GlobalSadaqah

GlobalSadaqah ialah sebuah syarikat yang terlibat dalam membina dan mengendali operasi platform
crowdfunding
 melalui
GlobalSadaqah.com
. Dengan platform ini, antara usaha yang mereka dapat jalankan ialah program CSR, pengurusan zakat dan juga wakaf. Usaha ini dijalankan dengan kerjasama badan keagamaan, yayasan, bank, korporat dan juga masyarakat awam untuk meningkatkan kecekapan, kelestarian dan impak Kewangan Sosial.

GlobalSadaqah memadankan dana penderma dengan kempen kebajikan serata dunia

Syarikat ini berpangkalan di Malaysia, dan mereka juga memiliki cawangan di Singapura dan Indonesia. Namun, capaian mereka untuk menyampaikan amal kebajikan merentasi sempadan di serata dunia.

Platform mereka di GlobalSadaqah.com memberi kemudahan badan organisasi untuk menghebahkan inisiatif yang mereka ingin jalankan. Inisiatif ini memerlukan sejumlah dana untuk dilaksanakan, oleh itu memerlukan sumbangan masyarakat umum. Sesiapa yang ingin berkongsi sebahagian rezeki mereka untuk berbuat kebaikan pula boleh memberikan sumbangan melalui kempen yang sedia ada di GlobalSadaqah.com.

Dengan ekosistem ini, amalan kebajikan menjadi semakin mudah dijalankan di setiap tahap pelaksanaan. Pihak penganjur boleh menumpukan pada pelaksanaan kempen, individu boleh memberikan sumbangan melalui platform yang disediakan, dan dengan kemudahan ini juga, semoga lebih ramai masyarakat di dunia mendapat manfaat sedikit sebanyak dari kempen yang dijalankan.

Majlis menandatangani MoU

Dalam majlis menandatangani MoU pada pagi tadi, iSaham Sdn Bhd diwakili dengan pengasasnya, Encik Anas Ahmad Faris, manakala bagi pihak organisasi Ethis Ventures Sdn Bhd, diwakili oleh CEO, Encik Wan Mohd Dazriq, dan GlobalSadaqah pula diwakili oleh CEO, Encik Irfan Tarmizi.

Dari kiri: CEO Ethis Ventures, pengasas iSaham dan CEO GlobalSadaqah.

Inisiatif kerjasama yang dijalankan ini adalah untuk menyediakan pelaburan alternatif kepada para pelabur dan juga dapat memudahkan orang ramai untuk membuat sumbangan bagi yang memerlukan. Menurut pengasas iSaham,

"
Kami di iSaham ingin membantu pelabur untuk melabur dengan lebih baik. Jadi, dengan kolaborasi ini, dapat memudahkan kami untuk mencapai misi kami
.
Dengan Ethis, pelabur tidak terhad untuk melabur hanya pada syarikat yang telah tersenarai, malah mereka kini mempunyai peluang untuk melabur kepada syarikat pemula.
"

Menurut beliau lagi,

"
Melabur dengan baik juga bermaksud melabur pada masa hadapan, iaitu melabur untuk akhirat. Kolaborasi bersama GlobalSadaqah ini dapat memberi peluang kepada orang ramai untuk mempunyai masa hadapan yang lebih baik, bukan sahaja di dunia tetapi di akhirat jua.
"

Semoga kerjasama ini dapat berkekalan dan memberi manfaat kepada orang ramai.


iSaham Special Event (Q2 2022 Update) - Analisa Data di Tahap Seterusnya

28 April, 2022 - Pada hari Sabtu yang lepas, sebuah sesi khas telah berlangsung secara
live
 di
Youtube rasmi iSaham
 dan
Facebook Group iSaham Live
. Sesi ini dijalankan pada jam 11 pagi dan dihoskan oleh partner remisier iSaham, iaitu En Anas Faris.

Sesi iSaham Special Event yang dihoskan oleh En Anas Faris.

Sesi yang diberi nama
iSaham Special Event (Q2 2022 Update)
 ini telah diadakan selama 1 jam 17 minit. Sebelum sesi dimulakan, penonton dibenarkan untuk bertanyakan soalan berkaitan pasaran dan iSaham. Antara soalan yang diajukan adalah berkaitan sektor semikonduktor dan teknologi, pasaran global, proses IPO dan banyak lagi.

Sesi kemudian diteruskan dengan pengenalan tentang
special event
 ini oleh En Anas Faris. Memetik kata-kata beliau,

"
Di iSaham, kami berusaha untuk membantu pelabur melabur dengan lebih baik. Kami akan membina dan terus membina demi mencapai matlamat kami, iaitu memberi kemudahan untuk akses pelaburan yang profesional dengan kos yang rendah kepada orang ramai
."

Analisa data di tahap seterusnya

Sesi kemudian diteruskan dengan pengenalan kepada
update
 dan
features
 terbaru di
isaham.my
. Berikut merupakan
highlight
 untuk pengenalan tersebut.

1. Bar navigasi baru

Navigasi kini lebih mudah, dan pantas. Kini segala yang penting, semuanya berada di atas.

2. StockWord

Sedalam mana pengetahuan anda tentang kaunter-kaunter di Bursa Malaysia? Uji kekuatan kamus simbol saham anda dengan
StockWord
.

3. Sektor berserta carta

Kadang-kala pandangan boleh jadi berat sebelah. Untuk lebih mudah, kami hasilkan carta untuk
keseluruhan sektor
; aluminium, kayu, atau pembinaan, semua kami sediakan.

4. Kalendar

Ada beberapa tarikh yang penting di dalam dunia saham, antaranya ialah tarikh tamatnya waran, tarikh keluarnya
quarter report
, dan tarikh Annual General Meeting (AGM). Semuanya disenaraikan di
kalendar
, termasuk tarikh cuti.

5. Perbandingan saham

Bandingkan saham
 Greatec dan Genetec sebelah menyebelah untuk melihat prestasi syarikat dengan lebih mudah.

6. Halaman bermusim

Apa yang
rally
 sewaktu Aidilfitri? Nilai sendiri dengan melihat prestasi indeks, sektor, atau saham berdasarkan pulangan bulanan atau acara
bermusim
 yang lalu.

7. Korelasi

Hubungkaitkan
 satu data dengan data yang lain untuk melihat pergerakan yang bergerak secara langsung atau tidak langsung.

Produk yang dinaiktaraf, harga yang lebih mesra

Kami pernah memperkenalkan produk-produk kami di dalam blog
Belajar Saham Bersama iSaham
. Kali ini kami memperkenalkan produk yang sama, dinaiktaraf, dengan harga yang lebih mesra.

1. iSaham Playback

iSaham Playback
 membolehkan anda belajar fundamental dan teknikal mengikut keselesaan diri, dengan kadar kelajuan anda sendiri.

Kini, jika anda melanggan iSaham Playback, anda bukan sahaja bakal memperolehi video pembelajaran saham, malah, anda juga akan diberikan koleksi E-book iSaham yang bernilai RM 69. Sungguhpun begitu, harga untuk iSaham Playback tetap dikekalkan, iaitu
RM 199 sahaja
.

Nota:
 Jika anda sudah melanggan iSaham Playback sebelum ini, anda layak untuk mengakses E-book iSaham. Jika terdapat sebarang kesulitan, boleh hubungi
@iSahamSupport
 di Telegram.

2. iSaham Max dan iSaham Max Live

Sebelum ini kami telah memperkenalkan iSaham Max Live, yang merangkumi keseluruhan
features
 iSaham dan memperolehi akses kelas iSaham secara
live
. Kini kami pecahkan kepada dua, iaitu iSaham Max dan iSaham Max Live.

iSaham Max
 merupakan suatu
add-on
 kepada iSaham Pro. Anda akan memperolehi akses penuh
features
 di isaham.my, tanpa iklan. Harga untuk melanggan iSaham Max
hanyalah RM 19/ bulan
.

iSaham Max Live
 pula merupakan akses kepada
features
 sepenuhnya isaham.my, dengan tambahan sesi
live
 sebanyak empat kali sebulan. Sesi-sesi
live
 ini termasuklah pembelajaran tentang analisa fundamental, teknikal dan
IPO review
 (jika ada). Harga yang ditawarkan
hanyalah RM 69/ sebulan
.

Anda juga boleh membuat perbandingan kelebihan di antara akses asas, Pro dan Max di pautan
plan compare
 ini.

Sesi kemudian diakhiri dengan pemberian hadiah
giveaway
 dari Twitter dan StockWord. Seramai tujuh orang pemenang bertuah telah berjaya memenangi giveaway yang diadakan. Tahniah diucapkan!

Untuk melihat video penuh sesi iSaham Special Event ini, boleh
klik di sini
.


Istilah Berkaitan Syarikat dan Pengambilalihan

Dalam berita syarikat, adakalanya kita akan terjumpa istilah-istilah yang agak misteri seperti M&A, MTO, SPAC dan lain-lain. Dalam tema istilah saham kali ini, kita akan lihat sebutan yang melibatkan istilah syarikat dan pengambilalihan. Semoga lepas ni kalau nak baca berita, semuanya menjadi lebih terang dan jelas.

1. Parent Company

Parent Company bermaksud syarikat induk. Dalam struktur organisasi, sebuah syarikat induk boleh mempunyai beberapa syarikat lagi di bawahnya. Syarikat induk ini mempunyai kuasa tertinggi terhadap anak syarikatnya. Istilah ini juga boleh digantikan dengan holding company atau syarikat pemegang.

2. Subsidiary

Subsidiary merujuk kepada anak syarikat. Secara teknikal, sesebuah anak syarikat perlu dimiliki sekiranya sekurang-kurangnya 50% oleh syarikat induk untuk dikenalpasti dengan istilah ini. Dalam kes milikan 100% oleh syarikat induk, anak syarikat tersebut dikenali sebagai milikan penuh atau wholly owned subsidiary.

3. Associate Company

Dalam milikan syarikat sekutu, sebuah syarikat induk memiliki suatu bahagian besar dalam syarikat, tetapi bukan pegangan majoriti. Saiz pegangan ini kebiasaannya sebesar 20% hingga 49%.

4. Joint Venture

Dalam sebuah usaha sama, dua syarikat atau lebih berganding usaha dengan berkongsi milikan, sumber, risiko dan pengurusan. Kebiasaannya, sebuah entiti baru akan ditubuhkan bagi mewakili operasi usaha sama tersebut.

5. Nominee Company

Sebuah syarikat penama biasa ditubuhkan bagi tujuan pegangan aset seperti saham atau bon sebagai wakil kepada pemilik sebenar. Antara tujuan menggunakan syarikat penama ini adalah untuk kerahsiaan. Orang kata, diam-diam ubi berisi. Tengok orang namanya tak terkenal, tapi rupanya beli saham guna akaun nominee.

6. SPV

Special Purpose Vehicle atau disebut juga Special Purpose Entity boleh ditubuhkan oleh individu, syarikat, gabungan individu dan syarikat ataupun kerajaan. Tujuan syarikat atau individu menggunakan SPV adalah untuk mengasingkan struktur kewangan dari entiti asal. Kita juga boleh lihat SPV ini sebagai entiti pegangan saham bagi individu atau syarikat. Dalam Bahasa Melayu, kita boleh sebut SPV ni sebagai syarikat tujuan khas atau entiti tujuan khas.

7. SPAC

Berbeza dengan SPV, SPAC atau Special Purpose Acquisition Company merupakan sebuah syarikat kerangka yang tidak mempunyai apa-apa perniagaan khusus kecuali untuk membeli dan menjual syarikat persendirian. SPAC atau syarikat tujuan khas pengambilalihan adalah satu cara lain sebuah syarikat persendirian menghala ke arah IPO.

Pada mulanya, IPO akan diterbitkan bagi SPAC untuk membangunkan dana pengambilalihan syarikat. Apabila SPAC mengenalpasti dan seterusnya membuat pengambilalihan, syarikat tersebut akan menjadi syarikat tersenarai awam di bawah SPAC. Secara ringkas, bagi syarikat persendirian tersebut, perjalanan IPO mereka adalah melalui pengambilalihan oleh SPAC.

Pada tahun 2020, pelaburan SPAC di Amerika menunjukkan angka yang memberangsangkan.

8. Friendly Takeover

Pengambilalihan yang mesra atau bersefahaman berlaku apabila pihak pemilik syarikat memberikan kerjasama yang baik kepada pihak pemeroleh untuk mengambilalih syarikat.

9. Mandatory General Offer

Apabila seseorang individu atau sesebuah organisasi memperoleh 33% pegangan saham hingga 50% ke atas syarikat, MGO akan dibangkitkan. Dalam MGO atau Tawaran Umum Wajib ini, Bursa Malaysia akan bertanya kepada pihak pemeroleh sama ada ingin memperoleh baki saham yang ada dalam syarikat.

10. Mandatory Takeover Offer

Apabila seseorang individu atau sesebuah organisasi memperoleh pegangan yang besar dalam syarikat, Mandatory Takeover Offer (MTO) atau Tawaran Pengambilalihan Wajib akan dibangkitkan. MTO dibangkitkan bagi mewujudkan suasana yang adil bagi pemegang saham sedia. Dalam kes MTO, suatu harga akan diletakkan untuk pengambilalihan syarikat, dan pemegang saham sedia ada boleh pilih untuk menolak atau menerima cadangan harga melalui undian.

11. Hostile Takeover

Sesebuah pengambilalihan syarikat boleh juga berlaku dalam keadaan yang tidak mesra atau berseteru. Dalam kes ini, pengambilalihan syarikat tidak dipersetujui pihak pemilik. Namun, pihak pemeroleh tetap berusaha meningkatkan pegangan saham dalam syarikat supaya mendapat pegangan kawalan ke atas syarikat.


Isu Audit - Mampukah Serba Dinamik Kembali Pulih

Masih menjadi tanda tanya sekarang ini adalah kes audit dalam syarikat Serba Dinamik. Pada 25 Mei, pihak pengarah diberitahu oleh juruaudit mereka, KPMG tentang beberapa perkara berkaitan pengauditan berkanun syarikat. Hari berikutnya sunyi, berikutan dengan cuti Wesak. Dua hari berikutnya, Khamis dan Jumaat, saham syarikat dibekukan supaya situasi keseluruhan dapat diteliti sehinggalah saham Serba Dinamik limit down apabila dagangan disambung pada Isnin, 31 Mei.

Mungkin ada yang dah baca pelbagai berita tentang isu ini. Dalam post kali ini, kita akan lihat apa yang berlaku pada syarikat ini secara menyeluruh.

Isu jualan dan pihak berkait

KPMG sebagai juruaudit akaun Serba Dinamik membangkitkan isu audit berkaitan transaksi jualan. Antara isu yang termasuk ialah perkara seperti baki bahan gunaan di tapak projek, pembekal dan pelanggan. Sejumlah 11 pihak bermain dalam persoalan, antaranya melibatkan:

RM 2,320 juta jumlah transaksi jualan

RM 652 juta baki hutang dagangan

RM 569 juta baki bahan projek

Gambar sekadar hiasan, tidak bermaksud untuk menggambarkan projek yang terlibat. Gambar: Serba Dinamik

Kesemuanya berjumlah lebih RM 3 bilion. Menurut KPMG lagi, kesahihan kontrak dan transaksi berkaitan pendapatan dan kos terlibat tidak dapat ditentukan.

Persoalan yang bermain

12 pelanggan ditanya, 1 terjawab

Bagi mendapatkan kesahihan transaksi yang berlaku, KPMG telah bertanyakan kepada 12 pelanggan Serba Dinamik tetapi hanya menerima satu pengesahan. Untuk ini, Serba Dinamik mencadangkan untuk sesi temu bual antara KPMG dan penghutang dagangan untuk penjelasan lanjut. Lembaga pengarah juga mencadangkan pengesahan ketiga dihantar.

Latar belakang pembekal

Dua pembekal didaftarkan pada hari yang sama, dan 4 pembekal turut mempunyai alamat pendaftaran yang sama dengan dua pembekal tadi. Semua pembekal ini dimiliki oleh seorang individu.

Bagi menjawab isu alamat sama, Serba Dinamik menjelaskan ianya alamat setiausaha syarikat. Temu bual lanjut diatur untuk pencerahan lanjut antara KPMG dan pembekal.

Beberapa lagi persoalan

Selain itu, terdapat beberapa persoalan lagi yang bermain pada pihak KPMG seperti pelanggan dan pembekal di Bahrain. Untuk ini, pengurusan Serba Dinamik mengatakan KPMG melihat pada alamat yang salah.

Dalam isu lain pula, KPMG menyedari ketiadaan nombor pendaftaran syarikat yang terlibat untuk kontrak jualan IT. Isu ini dibalas dengan pernyataan salah pandang maklumat pada pihak KPMG.

Siapa yang betul? Siapa salah?

Sepanjang berbangkitnya isu ini, saham Serba Dinamik dibekukan sehinggalah bersambung semula pada 31 Mei. CEO, Dato' Abdul Karim menyatakan syarikat tidak berbuat apa-apa kesalahan. Beberapa perkara disebutkan oleh Dato' Karim terhadap KPMG.

Beliau menyalahkan KPMG kerana melewatkan kerja audit menyebabkan Serba Dinamik terlepas tarikh akhir audit. KPMG juga dikatakan bersikap ganjil dan tidak adil kerana mengemukakan isu terus kepada pengarah bebas daripada menerangkan kepada pihak pengurusan terlebih dahulu. Dato' Karim berpendapat mereka sebagai pihak pengurusan lebih faham operasi harian syarikat berbanding pengarah bebas dan seharusnya menjadi rujukan terlebih dahulu.

Gambar: Bernama

Buat masa ini, masing-masing tetap dengan pendirian sendiri. KPMG dengan pendirian bahawa terdapat tanda-tanda yang mengelirukan dalan audit syarikat. Pihak pengurusan berpendapat bahawa tiada apa kesalahan yang dibuat oleh syarikat. Pengarah bebas pula menyatakan kerisauan pada audit syarikat.

Reaksi pasaran

Harga semakin turun

Saham lain yang berkaitan dengan pengarah syarikat, Dato' Abdul Karim turut menerima tempias dengan terjunan harga yang banyak. KPower menurun dari RM 1.69 ke RM 1.08, SCIB dari RM 1.48 ke RM 0.91, masing-masing dengan peratusan penurunan sebanyak 36% dan 39%. Serba Dinamik apabila dagangan bersambung turun dari RM 1.61 sehingga RM 0.795 pada 1 Jun iaitu sebanyak 50.6%. Setakat 8 Jun, harga saham masih menurun sehingga ke paras terendah RM 0.61 pada hari dagangan.

Ini menunjukkan reaksi negatif pelabur terhadap berita ini. Sekiranya benar terdapat masalah pada persoalan audit yang dikemukakan, nilai ini sebenarnya telah pun mencapai pendapatan sebanyak dua suku kewangan. Data kewangan yang selama ini menjadi asas pelabur untuk membeli saham syarikat menjadi sebuah keraguan.

Rekod QR Serba Dinamik kini menjadi persoalan

Dana besar beralih

Apabila Serba Dinamik bersambung didagang pada 1 Jun, terlah berlakunya beberapa peralihan dana besar. Dato' Karim dan Datuk Abdul Kadier telah menambah pegangan mereka ke dalam syarikat. Namun sebaliknya pula, KWAP telah mengurangkan pegangan mereka dalam syarikat.

Penambahan pegangan pengarah menunjukkan petanda baik yang menunjukkan pengarah yakin tiada kesalahan yang berlaku pada syarikat. Namun, tindakan KWAP mengurangkan pegangan dalam syarikat menunjukkan institusi tersebut tidak ingin mendedahkan pelaburan mereka dalam risiko situasi yang berbangkit ini.

Kesimpulan

Kes audit ini membawa reaksi negatif yang cukup besar kepada syarikat. Setakat ini, kita belum dapat satu kesimpulan yang jelas. Situasi ini menimbulkan ketidaktentuan pasaran terhadap saham ini. Sekiranya terbukti terdapat kesalahan, maka ia sememangnya akan memberi impak yang negatif terhadap syarikat dan pemegang saham termasuk dana KWSP yang tidak kurang banyak dalam saham ini. Namun sekiranya tiada kesalahan, ada kemungkinan bahawa saham ini boleh kembali pulih.